Pelajar OKU, guru pendidikan khas akan diberi perhatian -Fadhlina

(Menteri Pendidikan Fadhlina Sidek bergambar bersama Senator Dewan Negara Datuk Ras Adiba Radzi dan delegasinya selepas mengadakan pertemuan di Kementerian Pendidikan/BERNAMA)

PUTRAJAYA, 18 Januari- Menteri Pendidikan Fadhlina Sidek memberi jaminan untuk memastikan pelajar orang kurang upaya (OKU)  dan guru pendidikan khas diberi perhatian sewajarnya oleh Kementerian Pendidikan (KPM).Perkara itu dinyatakan menteri pendidikan kepada Ahli Dewan Negara Senator Datuk Ras Adiba Radzi ketika Presiden Persatuan OKU Sentral itu mengadakan kunjungan hormat terhadap Fadhlina di KPM di sini.Ras Adiba berkata antara perkara yang dibincangkan dalam kunjungan hormat itu ialah mengenai pembinaan Sekolah Sukan OKU, menambah baik fasiliti di sekolah pendidikan khas, menambah bilangan ahli terapi cara kerja dan ahli terapi pertuturan di KPM.“Alhamdulillah menteri (Fadhlina) berbesar hati menerima kunjungan saya untuk mendengar beberapa cadangan berkaitan komuniti OKU. Beliau mengalu-alukan kunjungan ini dan akan sentiasa mengikuti perkembangan OKU,” katanya kepada Bernama selepas mengadakan kunjungan hormat itu.Ras Adiba berkata beliau secara peribadi yakin Fadhlina mampu melaksanakan pelbagai pendekatan serta inisiatif terhadap pendidikan OKU di negara ini.

(Menteri Pendidikan Fadhlina Sidek bersama Senator Dewan Negara Datuk Ras Adiba Radzi semasa mengadakanpertemuan di Kementerian Pendidikan/BERNAMA)

“Saya lihat banyak yang dilakukan untuk perkasa pelajar termasuk golongan OKU dan tenaga pengajar di sekolah pendidikan khas," katanya.Fadhlina yang dilantik sebagai Menteri Pendidikan pada Disember lepas telah mengadakan lawatan ke institusi pendidikan OKU seperti Sekolah Pendidikan Khas Cerebral Palsy di Johor. -BERNAMA


Tiada pertindihan tugas Pesuruhjaya Kanak-Kanak anggotai Suhakam, bantu semak dan imbang - Nancy

PUTRAJAYA, 18 Januari - Pelantikan Pesuruhjaya Kanak-Kanak menganggotai Suruhanjaya Hak Asasi Manusia (Suhakam) tidak akan menyebabkan pertindihan tugas.Jelas Menteri Pembangunan Wanita, Keluarga dan Masyarakat, Datuk Seri Nancy Shukri ia dilihat dapat membantu dari segi semak dan imbang kepada kementeriannya dan kementerian yang terlibat.

"Kami akan menjalankan tugas seperti biasa...tapi ini akan membantu bukan sahaja kita tetapi membantu KDN, Kementerian Pendidikan yang berurusan dengan kanak-kanak.“Jadi tidak ada pertindihan, malah boleh membantu dari segi semak dan imbang untuk kementerian,” katanya kepada pemberita selepas sesi Town Hall Perkhidmatan Kanak-Kanak (Pemeliharaan dan Perlindungan) Jabatan Kebajikan Masyarakat (JKM) Tahun 2023, di sini.Terdahulu, kerajaan memutuskan melantik Pesuruhjaya Kanak-Kanak bagi menganggotai Suruhanjaya Hak Asasi Manusia (Suhakam) susulan peningkatan kes penderaan dan masalah sosial melibatkan golongan berkenaan.Dalam perkembangan lain, mengenai pemberian tambang percuma pengangkutan awam kepada orang kurang upaya (OKU), Nancy berkata perkara tersebut telah dipersetujui kementerian pengangkutan secara prinsip.Namun, satu mekanisme bersesuaian akan diperhalusi."Mereka sebenarnya tidak ramai (OKU) untuk terima manfaat itu, lagipun sekarang ada 50 peratus diskaun untuk pengguna OKU jadi saya minta beri secara percuma,” katanya.


Empat juta kenderaan dijangka masuk Johor sempena TBC

(Timbalan Pengarah Jabatan Pengangkutan Jalan Johor (JPJ) Mohd Edir Sanip (kanan) melakukanpelepasan Pasukan Petugas Ops Tahun Baru Cina, di Plaza Tol Plus Kempas arah Utara/BERNAMA)

JOHOR BAHRU, 18 Januari- Jabatan Pengangkutan Jalan (JPJ) Johor menganggarkan lebih empat juta kenderaan keluar masuk ke Johor menjelang perayaan Tahun Baharu Cina bermula Jumaat hingga Selasa depan. Timbalan Pengarah Jabatan Pengangkutan Jalan (JPJ) Negeri Johor Mohd Edir Sanip berkata jumlah kenderaan itu akan meningkat dua kali ganda berbanding pada hari biasa melalui pintu masuk utama negeri itu seperti di Lebuh Raya Utara Selatan (PLUS) termasuk di Plaza Tol Kempas, Plaza Tol Skudai dan Tambak Johor.  "Rondaan di lebuh raya utama di negeri ini turut dijalankan terutama melibatkan 45 kawasan berisiko kerap kemalangan."Lokasi-lokasi yang kerap berlaku kemalanganakan diberi tumpuan."operasi penguatkuasaan yang bermula hari ini sehingga 27 Januari depan, akan dipergiatkan bagi memastikan orang ramai mematuhi peraturan jalan raya.“Hasil perbincangan awal dengan pihak PLUS Malaysia Berhad, kita dimaklumkan peningkatan keluar masuk kenderaan dijangka dua kali ganda berbanding hari biasa.

(Timbalan Pengarah Jabatan Pengangkutan Jalan Johor (JPJ) Mohd Edir Sanip (empat, kanan) beramah mesra bersama penunggang motorsikal yang menerima jaket keselamatan pada Majlis Pelancaran Ops Tahun Baru Cina di Plaza Tol Plus Kempas arah Utara/BERNAMA)

“Jadi kita akan memastikan operasi penguatkuasaan ini berjalan lancar dengan penglibatan seramai 170 pegawai dan anggota daripada semua bahagian,” katanya pada sidang media selepas Majlis Pelancaran Operasi Tahun Baharu Cina 2023 di R&R Kempas, di sini. Beliau berkata, JPJ Johor turut memberi tumpuan kepada tujuh kesalahan utama iaitu tidak mematuhi had laju, memandu di lorong kecemasan, tidak memakai topi keledar dan menggunakan telefon bimbit ketika memandu."Turut dilakukan pemeriksaan bas di depoh dan terminal, penyamaran sebagai penumpang bas dan penguatkuasaan khas motosikal," katanya.


Presiden Vietnam sah letak jawatan

HANOI, 18 Januari- Presiden Vietnam, Nguyen Xuan Phuc meletak jawatan selepas Parti Komunis mendapati beliau bertanggungjawab ke atas salah laku sebilangan pegawai di bawah kepimpinannya.Phuc berkata, keputusan itu diambil selepas beliau sedar dengan tanggungjawabnya dalam menjaga imej parti.Sebelum ini, khabar angin mengenai peletakan jawatan Phuc bertiup kencang selepas dua timbalan perdana menteri di bawah pemerintahannya dipecat.Perhimpunan Kebangsaan Vietnam meluluskan perletakan jawatan Phuc pada Rabu, sehari selepas beliau secara mengejut meletak jawatan.Dalam mesyuarat tertutup daripada media antarabangsa itu, lebih 93 peratus ahli dewan negara mengundi untuk meluluskan peletakan jawatan tersebut.Setakat ini, partinya tidak memberi sebarang kenyataan rasmi berhubung perkara tersebut dan siapa penggati Phuc juga tidak dinyatakan. Vietnam tidak mempunyai seorang pemimpin mutlak sebaliknya secara rasminya dipimpin empat individu iaitu setiausaha parti, presiden, perdana menteri dan pengerusi parlimen. -AFP


Pelakon Sharnaaz Ahmad didakwa cederakan pengawal keselamatan

(Sharnaaz atau nama sebenarnya Sharnaaz Ahmad Bazir Ahmad, 38, selaku Orang Kena Saman(OKS)membuat pengakuan itu selepas pertuduhan terhadapnya dibacakan di hadapan Majistret Atiqah Mohamed @ Mohamad Saim/BERNAMA)

KUALA LUMPUR, 18 Januari- Pelakon Sharnaaz Ahmad didakwa di Mahkamah Majistret di sini atas pertuduhan mencederakan seorang pengawal keselamatan di sebuah kondominium, tahun lalu.Dia bagaimanapun mengaku tidak bersalah selepas pertuduhan dibacakan di hadapan Majistret Atiqah Mohamed @ Mohamad Saim.Berdasarkan kertas pertuduhan, Sharnaaz atau nama sebenarnya Sharnaaz Ahmad Bazir Ahmad, 38, selaku Orang Kena Saman (OKS) didakwa dengan sengaja menyebabkan kecederaan terhadap Izzul Islam Awang, 27.Kesalahan didakwa dilakukan di kawasan lif, pintu masuk sebuah blok di sebuah kondominium di Jalan Dutamas di sini pada 8.30 malam, 16 Jun 2022.Pendakwaan mengikut Seksyen 323 Kanun Keseksaan yang memperuntukkan hukuman penjara sehingga setahun atau denda maksimum RM2,000 atau kedua-duanya, jika sabit kesalahan.Terdahulu, Timbalan Pendakwa Raya Nadia Eleena Jamaluddin Akbal menawarkan jaminan RM5,000.Manakala peguam Datuk Abu Bakar Isa Ramat yang mewakili Sharnaaz memohon jaminan dikurangkan atas alasan anak guamnya memberi kerjasama baik sepanjang siasatan polis dijalankan.Abu Bakar juga memberitahu mahkamah, anak guamnya itu sedang menjalani penggambaran filem ‘The Original Gangster', dan tiada risiko melarikan diri.Mahkamah membenarkan Sharnaaz diikat jamin RM2,000 dengan seorang penjamin.

(Pelakon popular, Sharnaaz Ahmad mengaku tidak bersalah di Mahkamah Majistret di sini hari ini ataspertuduhan mencederakan seorang pengawal keselamatan di sebuahkondominium,tahun lepas/BERNAMA)

6 Mac ditetapkan untuk sebutan kes bagi serahan dokumen.Pada 16 Jun tahun lalu, Sharnaaz ditahan selepas didakwa menumbuk dan menendang seorang penghuni di sebuah kondominium di Segambut, di sini.Ketua Polis Daerah Sentul, Asisten Komisioner Beh Eng Lai, dilaporkan berkata kejadian bermula apabila mangsa yang juga pengawal keselamatan di tempat lain meminta rakannya membeli minyak masak.Bagaimanapun, rakannya itu tidak dibenarkan masuk oleh pengawal keselamatan kondominium terbabit menyebabkan berlaku pertengkaran antara mangsa dengan pengawal keselamatan itu.Pelakon terbabit yang melihat insiden datang menegur mereka sebelum mangsa didakwa ditumbuk olehnya hingga lebam pada muka.


Lantikan ahli politik dalam GLC berdasarkan kelayakan - Saarani

IPOH, 18 Januari- Pelantikan ahli politik bagi jawatan dalam syarikat berkaitan kerajaan (GLC) di Perak, berdasarkan penilaian kelayakan, pengalaman serta kemahiran dalam bidang tertentu.  Menteri Besar, Datuk Seri Saarani Mohamad berkata penilaian itu menjadi elemen utama dalam memilih ahli politik menyertai GLC. "Sepertimana di peringkat persekutuan juga iaitu orang yang dilantik ini adalah orang-orang yang pada pendapat kita mempunyai kelayakan."Katakanlah jika seseorang itu mahu mengisi jawatan sebagai Ahli Lembaga Pengarah Lembaga Air Selangor (LAP), contoh dia ada latar belakang sebagai jurutera pada waktu sama dia adalah orang politik," katanya.

Beliau berkata demikian dalam sidang media pada program Teduhan Kasih Anak-anak Perak, di sini hari ini.

Pada program itu, seramai 120 anak-anak yatim yang kematian ibu bapa akibat COVID-19, dipilih menerima sumbangan keperluan persekolahan daripada kerajaan negeri Perak.


JPJ Pahang pantau 34 kawasan sering berlaku kemalangan sempena cuti TBC

KUANTAN, 18 Januari - Jabatan Pengangkutan Jalan (JPJ) Pahang akan memantau secara serius 34 kawasan yang kerap berlaku kemalangan di seluruh negeri itu bagi mengurangkan jumlah kemalangan semasa tempoh musim perayaan Tahun Baharu Cina (TBC).Jumlah kawasan itu bertambah berbanding 32 kawasan tahun lalu, selepas dua lagi kawasan yang sering berlaku kemalangan dikesan iaitu di Bentong dan Raub.Pengarah JPJ Pahang, Kamarul Iskandar Nordin berkata sepanjang tempoh tersebut pihaknya akan mempergiatkan pemantauan serta advokasi kepada pengguna jalan raya bagi mengurangkan risiko kemalangan.

"Kawasan ini kita akan pantau secara serius untuk kita kurangkan jumlah kemalangan semasa tempoh perayaan Tahun Baharu Cina ini. Semua pengguna lebuh raya adalah dinasihatkan supaya mematuhi peraturan perialanan dan papan tanda arah yang disediakan.“Ini berikutan negeri ini merupakan pintu masuk ke negeri-negeri lain di Pantai Timur dan dijangkakan jumlah kenderaan yang akan membanjiri jalan raya akan bertambah menjelang hujung minggu,” katanya.Beliau berkata demikian selepas membuat pemeriksaan bas ekspres di Terminal Sentral Kuantan bagi kempen Keselamatan Jalan Raya sempena Perayaan Tahun Baru Cina 2023 peringkat Jabatan Pengangkutan Jalan Negeri Pahang, di sini.Tambah Kamarul, JPJ Pahang juga akan membuat rondaan sepanjang Ops Tahun Baharu Cina membabitkan beberapa lokasi antaranya di Lebuhraya Pantai Timur 1(LPT1), Jalan Kuantan-Kemaman, dan Jalan Kuantan-Gambang.Rondaan juga dilakukan di Jalan Kuantan-Pekan, Jalan Kuantan-Temerloh, Jalan Temerloh-Jerantut, Jalan Bentong-Raub- Lipis-Lebuhraya CSR dan Jalan Kuantan-Segamat.  Rondaan turut melibatkan Jalan Simpang Jengka-Bandar Pusat Jengka, Jalan Paloh Hinai-Bandar Pekan, Jalan Bukit Ibam-Muadzam.Shah-Kuala Rompin, Jalan Bahau-Keratong dan sekitar Cameron Highlands.


Polis Kelantan terima lebih 100 permohonan bantuan polis pengiring untuk pengeluaran BAP

KOTA BHARU, 18 Januari - Polis Kelantan menerima lebih 100 permohonan dari pihak sekolah di seluruh negeri ini yang memohon bantuan polis pengiring semasa proses pengeluaran wang bantuan awal persekolahan (BAP) sejak seminggu lalu.Ketua Polis Kelantan, Datuk Muhamad Zaki Harun berkata permohonan dibuat guru besar bagi Sekolah Kebangsaan (SK) dan pengetua untuk Sekolah Menengah Kebangsaan (SMK) dari semua daerah. Sehubungan itu, beliau telah mengarahkan kontinjen di semua Ibu Pejabat Polis Daerah seluruh negeri agar terus memberi bantuan polis pengiring kepada sekolah yang memerlukan.

“Bukan semua perkara memerlukan polis pengiring. Tetapi kita akan melihat dan mengkaji risiko bagi setiap tugasan yang memerlukan kawalan keselamatan.“Sekiranya pihak sekolah memerlukan kawalan polis pengiring, mereka boleh terus memohon. Kita akan menyediakan pengawai pengiring untuk membantu,” katanya.Datuk Muhamad Zaki bercakap dalam sidang media selepas merasmikan Program Engagement Kor-Sukarelawan Polis Siswa Siswi (Suksis) / Siswa Siswi Koreksional (Siskor) / Siswa-Siswi Pertahanan Awam (Sispa)/ Pegawai Kadet Pasukan Latihan Pegawai Simpanan (Palapes) Darat dan Laut Universiti Malaysia Kelantan (UMK), di Sekolah Menengah Kebangsaan (SMK) Raja Sakti, Binjai, di sini.Tambah Muhamad Zaki, selain sekolah, agensi-agensi kerajaan turut membuat permohonan bantuan polis pengiring bagi mengiringi tugasan yang melibatkan aspek kewangan.


Gempa bumi kuat melanda Utara Laut Maluku, Indonesia

KUALA LUMPUR, 18 Januari- Gempa bumi kuat berukuran 7.0 pada skala Richter melanda Utara Laut Maluku, Indonesia pada pukul 2.06 petang tadi.Menurut kenyataan Jabatan Meteorologi Malaysia (MetMalaysia), gegaran itu berlaku pada kedudukan 163 kilometer (km) selatan dari Pulau Talaud, Indonesia dengan kedalaman 67km.

Bagaimanapun, berdasarkan penilaian awal, gempa berkenaan tidak membawa ancaman tsunami kepada Malaysia, menurut kenyataan itu.


316 penerbangan tambahan diluluskan sempena TBC

KUALA LUMPUR, 18 Januari- Sebanyak 316 penerbangan tambahan diluluskan kepada enam syarikat penerbangan, sempena Tahun Baharu Cina (TBC).Untuk itu, syarikat terbabit serta pihak lapangan terbang telah membuat pelbagai persediaan bagi menghadapi peningkatan jumlah penumpang, pada hujung minggu ini.Menurut Pengerusi Eksekutif, Suruhanjaya Penerbangan Malaysia (MAVCOM), Datuk Seri Saripuddin Kasim, pasukan pengendali gangguan juga ditubuhkan bagi memberi maklum balas.Sekali gus menyelesaikan sebarang masalah yang berlaku secepat mungkin."Hendak mereka sentiasa bersiap sedia, mesti berkomunikasi dengan penumpang, kalau tidak penumpang tidak puas hati kerana penumpang sekarang alhamdulillah ramai sudah tahu hak mereka. "Umpama kalau kita lewat lebih dua jam, mereka berhak mendapat penjagaan seperti makanan ataupun wifi dan sebagainya. "Kalau lebih lima jam mereka layak diberi penginapan dan sebagainya. Mereka sudah tahu hak mereka jadi kita nak supaya syarikat penerbangan tampil ke depan, jangan tunggu orang mengadu," katanya.

Beliau menyatakan demikian dalam rancangan terbitan RTM di Wisma Berita, Angkasapuri.


TBC: MAVCOM tingkat pemantauan operasi syarikat penerbangan

SEPANG, 18 Januari - Suruhanjaya Penerbangan Malaysia (MAVCOM) akan meningkatkan pemantauan operasi syarikat penerbangan dan pengendali lapangan terbang berikutan pertambahan trafik udara menjelang sambutan Tahun Baharu Cina. Pengerusi Eksekutifnya, Datuk Seri Saripuddin Kassim memaklumkan pemeriksaan meliputi aspek keselesaan penumpang serta pengalaman pengguna di lapangan terbang. Pihak MAVCOM juga katanya telah mengeluarkan surat peringatan kepada semua syarikat penerbangan domestik supaya mematuhi jadual penerbangan dan peraturan yang ditetapkan.

"Musim Tahun Baharu Cina 2023 dan secara keseluruhannya pada hari ini kita nampak lancar... penumpang pun belum begitu ramai lagi tetapi esok jangkaan kita dan dua hari akan datang bilangan penumpang akan meningkat dengan banyak."Sebab itu kita hendak syarikat penerbangan dan juga pihak lapangan terbang untuk menghadapi pelbagai kemungkinan," katanya ketika ditemui pemberita selepas melakukan pemeriksaan operasi penerbangan di KLIA dan KLIA2, di sini.Tambah Saripuddin, MAVCOM juga telah meluluskan 25 lagi penerbangan tambahan bagi laluan domestik bermula hari ini sehingga 31 Januari. Ini menjadikan keseluruhan sebanyak 316 penerbangan tambahan telah diluluskan berbanding 291 penerbangan tambahan yang diumumkan Menteri Pengangkutan, Anthony Loke pada 6 Januari lepas.


Pemandu van kilang beri suapan, denda RM10,000 dan penjara 10 hari

BUTTERWORTH, 18 Januari - Mahkamah Sesyen Khas Rasuah Butterworth hari ini mengenakan denda RM10,000 dan penjara 10 hari terhadap pemandu van kilang, selepas mengaku bersalah memberi suapan kepada seorang anggota polis dua tahun lalu.  Tertuduh M. Kalaithasan, 53 tahun membuat pengakuan selepas pertuduhan terhadapnya dibacakan di hadapan Hakim Zulhazmi Abdullah.  Mahkamah menetapkan hukuman penjara 10 hari bermula hari ini dan sekiranya tertuduh gagal membayar denda berkenaan dia boleh dipenjara lima bulan.  Mengikut pertuduhan, dia didakwa memberikan suapan wang tunai berjumlah RM200 kepada seorang anggota polis berpangkat koperal.

Suapan itu sebagai dorongan untuk mengelak daripada ditahan atau disaman, kerana melakukan kesalahan di bawah Peraturan 16 Peraturan-Peraturan Pencegahan dan Pengawalan Penyakit Berjangkit (Langkah-Langkah di Dalam Kawasan Tempatan Jangkitan) (NO.3) 2021, iaitu membawa lebih muatan orang melebihi kapasiti yang dibenarkan mengikut SOP PKP 3.0.  Tertuduh didakwa melakukan perbuatan itu pada 28 Jun 2021, pukul 5.10 petang di Bukit Tengah dalam Daerah Seberang Perai Tengah dan didakwa mengikut Seksyen 17 (b) Akta Suruhanjaya Pencegahan Rasuah Malaysia 2009 (Akta 694) dan boleh dihukum di bawah Seksyen 24 Akta sama.  Pendakwaan dikendalikan Timbalan Pendakwa Raya Suruhanjaya Pencegahan Rasuah Malaysia (SPRM), Afiqa Liyana Rozman, manakala tertuduh tidak diwakili peguam.


Lapan lot kedai makan di Astaka Stadium Bandaraya terbakar

GEORGE TOWN, 18 Januari- Lapan lot kedai makan di Astaka Stadium Bandaraya di sini, hangus dalam kebakaran pagi tadi.  Kejadian kira-kira pukul 7.25 pagi itu memusnahkan 50 peratus premis yang berkeluasan 3,200 kaki persegi.  Ketua Balai Bomba dan Penyelamat Jalan Perak, A’azelan Hassan berkata pihaknya menerima panggilan kecemasan berhubung kejadian pada pukul 7.30 pagi dan tiba di lokasi tiga minit kemudian.

(Lot kedai makan di Astaka Stadium Bandaraya yang terbakar pagi tadi/Foto sumber awam)

Api berjaya dipadamkan sepenuhnya pukul 7.52 pagi.  Operasi pemadaman menggunakan empat jentera dan melibatkan 19 anggota.  Tiada kemalangan jiwa dilaporkan.  Punca kebakaran dan jumlah kerugian masih dalam siasatan.


Pemilik kapal dan ahli keluarga anak kapal kargo MV Dai Cat 06, akan dipanggil semula

KUALA LUMPUR, 18 Januari - Pemilik kapal serta ahli keluarga anak kapal kargo MV Dai Cat 06 yang dilaporkan hilang sejak 9 Januari lepas, bakal dipanggil bagi membantu siasatan. Ketua Pengarah Agensi Penguatkuasaan Maritim Malaysia (APMM), Laksamana Maritim Datuk Mohd Zubil Mat Som memberitahu pihaknya akan membuka kertas siasatan dan memanggil pemilik kapal, keluarga anak kapal termasuk ejen kapal berkenaan. Pada 9 Januari lepas kapal kargo didaftarkan di Malaysia yang membawa muatan batang paip serta lima kru, dipercayai hilang di perairan Indonesia. Laporan berhubung kejadian itu dibuat ejen kapal berkenaan pada hari yang sama.Malah, operasi mencari dan menyelamat (SAR) kapal kargo itu selama tujuh hari telah ditamatkan Badan Nasional Pencarian dan Pertolongan Indonesia pada 14 Januari, selepas semua usaha yang dilaksanakan tidak menemukan sebarang petunjuk.

Siasatan awal APMM mendapati kapal terbabit merupakan kapal pasir, namun membawa muatan batang paip pada hari berkenaan.


Punca kebakaran gudang kilang kitar semula di Sungai Petani, pemanasan rintangan

SUNGAI PETANI, 18 Januari - Kebakaran dua unit gudang kilang kitar semula di kawasan perindustrian Taman Ria Jaya, di sini semalam berpunca daripada kemalangan yang dipercayai akibat pemanasan rintangan sehingga mencetuskan sumber api.  Penolong Pengarah Bahagian Penyiasatan Kebakaran Jabatan Bomba dan Penyelamat (JBPM) Kedah, Penolong Kanan Bomba 1 Amran Jusoh dalam kenyataan memaklumkan kebakaran dipercayai bermula di blok D yang menyimpan plastik kitar semula. "95 peratus plastik kitar semula seberat 200 tan di blok D terbakar. Manakala api yang merebak ke sebuah gudang lagi di blok C, 5 peratus terbakar. Gudang terbabit menyimpan 700 tan kertas kitar semula," kata Amran di sini. Berdasarkan keterangan saksi katanya, api kecil mula dilihat di bahagian belakang bangunan. Kejadian itu disedari sekitar pukul 4.30 pagi selepas saksi melakukan rondaan pada pukul 4.00 pagi.

(Kejadian kebakaran dua unit gudang kilang kitar semuladi kawasan perindustrian Taman Ria Jaya semalam)

Siasatan awal kebakaran bermula semalam dan diteruskan hari ini dengan mengunakan unit anjing pengesan (K9) Dalam kejadian yang dilaporkan menerusi pusat panggilan MERS 999 pada pukul 5.18 pagi itu, seramai tiga anggota bomba mengalami cedera ringan dan salah seorang daripadanya cedera di kaki akibat ditimpa timbunan kertas ketika melakukan kerja-kerja pemadaman.


Perlis catat peningkatan kes kemalangan jalan raya tahun lepas

BESERI, 18 Januari - Kejadian kemalangan jalan raya di seluruh Perlis direkodkan sebanyak 2,278 kes tahun lepas, berbanding hanya 1,594 kes sepanjang tahun 2021. Jumlah itu menunjukkan peningkatan sebanyak 41 peratus dengan mencatatkan jumlah maut akibat kemalangan jalan raya ialah 63 orang pada 2022 berbanding 43 orang pada 2021. Bagi kes kecederaan parah, sebanyak 68 orang dilaporkan terlibat pada 2022 berbanding hanya 33 orang pada 2021.Ketua Polis Perlis, Deputi Komisioner Polis (DCP) Datuk Surina Saad berkata, berikutan peningkatan kes itu, Ops Selamat 19 yang bermula hari ini hingga 27 Januari memberi tumpuan kepada enam lokasi utama berlakunya kemalangan jalan raya di seluruh Perlis. Antara laluan terlibat ialah Jalan Changlun ke Kuala Perlis, Jalan Kangar-Alor Setar dan laluan antara Kangar ke Padang Besar yang merekodkan peningkatan kes kemalangan jalan raya. Sepanjang Ops Selamat 19 seramai 106 pegawai dan anggota polis kontinjen Perlis akan terlibat dalam operasi termasuk sekatan jalan raya dan rondaan sepanjang laluan dikenal pasti. "Kesemua dari tahun 2021 perbandingan 2022 semua kemalangan meningkat. untuk Ops Selamat kali ini kita harap kita dapat memberi advokasi lah kepada masyarakat negeri Perlis ini supaya lebih mematuhi undang-undang dan sentiasa memperbaiki kenderaan masing-masing supaya dalam keadaan elok untuk dibawa."Saya tengok masalah utama di negeri Perlis ini kita tengok penunggang motosikal banyak yang tidak pakai topi keledar dan selalunya mereka selalu melawan arus dan sebagainya, itu benda-benda kecil yang perlu kita ubah," kata Surina di sini.

(Surina ditemui media pada Program Advokasi Keselamatan Jalan Raya dan Pencegahan Jenayah serta Pelancaran Op Selamat 19 Peringkat Kontinjen Perlis di Sekolah Kebangsaan Seri Tunjong, di sini)

Bersempena majlis itu, pihak polis turut mengadakan program advokasi dengan tumpuan kepada pelajar sekolah dan ibu bapa tentang pelbagai aspek berkaitan keselamatan di jalan raya serta peraturan yang perlu dipatuhi. Selain itu turut diadakan pameran keselamatan jalan raya, pameran Polis Diraja Malaysia (PDRM), pembayaran saman trafik serta gerai jualan.


Operasi Pra TBC: JPJ Melaka keluarkan 407 notis

(Pengarah JPJ Melaka, Muhammad Firdaus Shariff)

MELAKA, 18 Januari- Sebanyak 407 notis dikeluarkan Jabatan Pengangkutan Jalan (JPJ) Negeri Melaka sempena Operasi Pra Tahun Baharu Cina (TBC) yang diadakan sejak 14 Januari hingga semalam.  Pengarah JPJ negeri, Muhammad Firdaus Shariff berkata daripada jumlah itu, Notis JPJ(P)22 iaitu notis arah periksa mencatatkan bilangan tertinggi sebanyak 304 notis.

(Pemantauan akan diteruskan dengan Operasi TBC yang bermula hari ini hingga 27 Januari)

Menerusi operasi empat hari itu juga, pihaknya turut melakukan pemeriksaan terhadap 1,004 kenderaan dan 180 kenderaan telah diambil tindakan.  Sebanyak 337 kesalahan direkodkan melibatkan pelbagai kesalahan.  "Antara kategori kesalahan yang dikenakan lesen kenderaan motor dan insuran tamat tempoh sebanyak 114. Tiada lesen memandu atau lesen memandu tamat tempoh sebanyak 113."Lebih muatan sebanyak 6, penggunaan cermin gelap sebanyak 23 dan berkaitan dengan nombor pendaftaran sebanyak 14."Manakala, kesalahan teknikal sebanyak 41 dan lain-lain kesalahan sebanyak 24 atau 26 kesalahan," katanya.Beliau berkata demikian kepada pemberita selepas sidang media Ops Depoh TBC 2023 di Malim, di sini malam tadi. Mengulas lanjut katanya, pemantauan akan diteruskan dengan Operasi TBC yang bermula hari ini hingga 27 Januari.


Tiada kompromi, PeWA yang melanggar peraturan jalan raya

MALIM, 18 Januari - Jabatan Pengangkutan Jalan (JPJ) Melaka tidak akan berkompromi dengan Pemandu Warga Asing (PeWA) yang didapati melanggar peraturan jalan raya.  Menurut Pengarahnya, Muhammad Firdaus Shariff, berdasarkan risikan anggotanya menemukan beberapa kes membabitkan pemilik kenderaan iaitu orang tempatan yang memberi kebenaran kepada warga asing tanpa lesen untuk menggunakan kenderaan mereka.  Justeru beliau meminta supaya pemilik kenderaan dalam kalangan orang tempatan tidak memberi pinjam, sewa atau menjual kenderaan kepada warga asing yang tidak layak memiliki lesen.  "Setakat bulan ini, Januari dari 1 hari bulan hingga 17 hari bulan kita sudah jalankan dalam dua kali pemeriksaan mengejut dan yang mengejutkan dan setakat dua pemeriksaan yang kita buat itu, sebanyak 11 buah jenderaan yang telah kita sita dan pemeriksaan mengejut itu masih kita akan adakan juga, tapi antara masa tempat tu akan dimaklumkan kemudian," kata Muhammad Firdaus di sini.

(Muhammad Firdaus bercakap kepada pemberita selepas sidang media OPS Depoh TBC 2023 di sini)

Pihaknya melakukan operasi secara mengejut bagi mengelakkan modus operandi pemandu asing tanpa lesen itu berubah.


Gempa bumi kuat landa Sulawesi, Indonesia

KUALA LUMPUR, 18 Januari- Gempa bumi kuat berukuran 6.3 pada skala Richter melanda Semenanjung Minahassa, Sulawesi di Indonesia pada pukul 8.34 pagi tadi.Menurut kenyataan Jabatan Meteorologi Malaysia (MetMalaysia), gempa dengan kedalaman 146km itu berlaku pada jarak 69 km tenggara dari Gorontalo, Indonesia.

Bagaimanapun, berdasarkan penilaian awal, gempa berkenaan tidak membawa ancaman tsunami kepada Malaysia, menurut kenyataan itu.


KPM akan tambah baik proses pembayaran wang bantuan awal persekolahan

GEORGE TOWN, 18 Januari- Kementerian Pendidikan (KPM) akan menambah baik proses pembayaran wang bantuan awal persekolahan termasuk memasukkan terus ke dalam akaun bank murid atau ibu bapa mereka supaya lebih selamat dan menjimatkan masa.Menteri Pendidikan Fadhlina Sidek berkata pihaknya juga mengambil maklum semua cadangan yang dikemukan pelbagai pihak berhubung proses pembayaran wang bantuan awal persekolahan itu sebanyak RM150 bagi setiap murid."Kita ambil maklum semua cadangan cuma proses pembayaran bantuan awal persekolahan itu ada prosedur operasi standard (SOP) dan bahagian kewangan telah tentukan bagaimana proses itu berlaku."Setakat ini kita kekalkan dulu dengan proses yang sedia ada tapi kami akan tambah baik dari semasa ke semasa...termasuk cadangan pembayaran terus ke akaun mereka (murid atau ibu bapa) pada tahun-tahun hadapan," katanya kepada pemberita di sini malam tadi.Fadhlina yang juga Ahli Parlimen Nibong Tebal ditemui selepas menyampaikan sumbangan Tahun Baharu Cina kepada 103 warga emas di Perkampungan Jawi, di sini yang turut dihadiri Ahli Dewan Undangan Negeri (ADUN) Jawi Jason H'ng Mooi Lye.

Fadhlina berkata demikian ketika diminta mengulas cadangan daripada bekas Menteri Pendidikan Datuk Dr Radzi Jidin yang mahu pembayaraan bantuan awal persekolahan seeloknya dimasukkan terus ke dalam akaun bank murid supaya lebih selamat dan menjimatkan masa.Radzi dilaporkan berkata cadangan itu supaya isu samun melibatkan wang berkenaan tidak berulang lagi pada masa depan, malah pendekatan memasukkan terus bantuan berkenaan ke akaun bank murid atau ibu bapa dapat meningkatkan produktiviti dan menjimatkan masa banyak pihak.Mengulas lanjut, Fadhlina berkata ketika ini pihaknya masih perlu melakukan proses pemberian wang bantuan awal persekolahan itu secara bersemuka kerana mengambil kira terdapat ibu bapa yang tiada akaun bank."Memang ada makluman ibu bapa yang tiada akaun bank sebab itu kita masih guna cara kovensional ini tapi kita ambil maklum cadangan-cadangan yang dikemukan untuk tambah baik perkara itu demi kepentingan semua," katanya.Isu cara pembayaran bantuan awal persekolahan timbul selepas seorang guru besar berputih mata apabila wang bantuan awal persekolahan berjumlah RM109,000 yang diperuntukkan untuk sebuah sekolah di Beranang, Selangor hilang selepas dilarikan individu yang memecah tingkap kenderaannya di Semenyih dalam kejadian 10 pagi Isnin lepas.Menurut Ketua Polis Daerah Kajang ACP Mohd Zaid Hassan, berdasarkan keterangan guru besar terbabit, mangsa yang berpengalaman 10 tahun mengendalikan transaksi pengeluaran wang tidak membuat sebarang permohonan polis pengiring kerana sudah biasa melakukan sebegitu.-BERNAMA


Pencarian dua lagi mangsa nahas Yeti Airlines diteruskan

KATHMANDU, 18 Januari- Dua kotak hitam milik pesawat Yeti Airlines ANC ATR 72 dan satu lagi mayat ditemukan di lokasi nahas pada Isnin, menjadikan angka kematian terkini 70 orang.Mayat mangsa ditemukan sekitar pukul 3.00 petang waktu tempatan di Sungai Seti.Manakala perakam data penerbangan serta perakam suara kokpit pesawat ditemui beberapa jam lebih awal.Setakat ini, 26 mayat telah berjaya dikenal pasti manakala pencarian dua lagi mangsa diteruskan.Sementara itu, perkarangan bilik mayat Hospital di Pokhara dibanjiri orang ramai.Bedah siasat ke atas 24 mayat mangsa dilakukan di Pokhara sementara selebihnya diterbangkan ke Kathmandu.Dalam insiden pagi Ahad, 68 penumpang dan empat anak kapal menaiki pesawat tersebut sebelum terhempas ketika melakukan pendaratan.Sementara itu, misi SAR dua lagi mangsa nahas Yeti Airlines diteruskan dengan menggunakan dron bagi meninjau kawasan gaung sedalam 200 meter.Penggunaan alat itu bertujuan memudahkan anggota misi mencari, selain mengatasi halangan keadaan muka bumi dan cuaca yang menyukarkan usaha menyelamat.Pegawai polis Pokhara, Ajay KC, berkata lokasi kejadian dilitupi kabus tebal ketika ini dan anggota pasukan SAR terpaksa menggunakan tali untuk turun ke gaung yang menjadi lokasi sebahagian pesawat itu jatuh dan terbakar.

(Pasukan penyelamat mencari mangsa di Pokhara/AFP)


Gajah liar ditangkap Perhilitan Kelantan dan dilepaskan di Taman Negeri Royal Belum

KUALA KRAI, 18 Januari- Jabatan Perlindungan Hidupan Liar dan Taman Negara (Perhilitan) Kelantan berjaya menangkap seekor gajah liar dalam satu operasi di Kampung Sungai Taku, Pasir Kelang, di sini.Pengarah Perhilitan Kelantan, Mohamad Hafid Rohani berkata, pihaknya sebelum itu telah mengambil beberapa siri tembakan bagi menghalau gajah liar agar kembali semula ke hutan simpan berhampiran . Gajah liar tersebut ditangkap bagi mengelakkan kerugian berterusan selain memastikan keselamatan penduduk terjamin. Anggaran jumlah kerugian yang dialami oleh penduduk setakat ini adalah lebih RM65,000. Gajah liar itu dipercayai keluar dari Hutan Simpan Kekal Sokor Taku dan populasi gajah liar yang mendiami kawasan hutan simpan tersebut dianggarkan lebih daripada 14 ekor. Cadangan pembinaan Sistem Pagar Eletrik Gajah (SPEG) merupakan langkah paling berkesan bagi menghalang gajah liar memasuki kawasan kebun dan dapat mengelakkan kerugian penduduk setempat. Gajah liar itu akan dilepaskan semula di Taman Negeri Royal Belum, Perak.

(Gajah liar yang akan dilepaskan di Taman Negeri Royal Belum, Perak)


Tiga mangsa penipuan pekerjaan selamat kembali ke tanah air

SEPANG, 18 Januari- Tiga lagi mangsa pemerdagangan manusia dan sindiket penipuan pekerjaan di Myadwaddy, Myanmmar berjaya dibawa pulang ke tanah air hasil kerjasama Polis Diraja Malaysia (PDRM) dan Kedutaan Besar Malaysia di Thailand.Kesemua mereka tiba di Lapangan Terbang Antarabangsa Kuala Lumpur (KLIA) pada Selasa kira-kira pukul 11.55 pagi diiringi Exco Pahang, Sim Chon Siang.Usaha menyelamat kali ini turut mendapat bantuan Kerajaan Thailand berikutan kesukaran yang dihadapi untuk membawa keluar mangsa."Semakin susah kita nak ambil orang dari Myawaddy sebab sindiket-sindiket ini sudah ada empat kawasan. Jadi, kalau kumpulan ini tahu kita cuba untuk membawa mangsa untuk pulang, mereka akan terus disorok," katanya di sini.Dua mangsa, melibatkan lelaki berusia 26 tahun dan remaja perempuan 19 tahun kononnya ditawarkan bekerja di sebuah syarikat saham di Thailand dengan bayaran RM4,000.Namun, mereka menyedari telah ditipu oleh sindiket setelah diseludup masuk ke Myanmar.Seorang lagi mangsa, lelaki berusia 33 tahun yang berjaya melarikan diri ke Thailand turut dibawa pulang.


Bekalan mencukupi, peniaga diingatkan supaya bekalan tidak putus

KELANTAN, 18 Januari- Kementerian Perdagangan Dalam Negeri dan Kos Sara Hidup (KPDN) negeri Kelantan memberi jaminan bekalan bahan mentah mencukupi sempena Skim Harga Maksimum Musim Perayaan Tahun Baharu Cina 2023. KPDN Kelantan sentiasa melakukan pemantauan dan para peniaga juga diingatkan untuk memastikan bekalan tersebut tidak terputus. Pengarah KPDN Kelantan Azman Ismail berkata, sempena Tahun Baharu Cina ini, hanya lima jenis barangan dikategorikan bawah Skim Harga Maksimum bermula 15 hingga 29 Januari ini. "Ada lapan item yang terlibat namun di kelantan hanya lima item sahaja iaitu kubis bulat import, ubi kentang import, bawang putih, ikan bawal putih dan udang putih. "Bahan bekalan mencukupi dan kita tidak menerima aduan daripada pasar raya bekalan tidak mencukupi dan kita masih boleh kawal lagi perkara ini," katanya selepas melakukan pemantauan ke atas pengilang minyak masak subsidi Cap Cincin di Bandar Utama, Gua Musang, Kelantan.


Aktiviti pendidikan agama perlu seiring dengan keperluan semasa

KUANTAN, 18 Januari- Majlis Ugama Islam dan Adat Resam Melayu Pahang (MUIP) mengagihkan bantuan pendidikan sebanyak RM30.8 juta, tahun lalu. Agihan bantuan itu meliputi institusi pendidikan Islam termasuk sekolah agama rakyat (SAR), maahad tahfiz, sekolah menengah agama Pahang dan dermasiswa di Pahang.Ketua Pegawai Eksekutif MUIP, Datuk Ahmad Hairi Hussain berkata, Agihan skim bantuan itu bagi melancarkan lagi aktiviti pendidikan agama seiring dengan keperluan semasa. "Adalah diharapkan dengan agihan bantuan zakat yang disalurkan ini dapat membantu pihak sekolah untuk meneruskan tanggungjawab pendidikan dalam pembelajaran yang lebih holistik serta memperkasakan agama Islam berteraskan Al Sunnah Wal Jamaah," katanya dalam Majlis Agihan Zakat kepada Institusi Pendidikan Negeri Pahang yang disempurnakan oleh Timbalan Yang Dipertua MUIP,Tengku Amir Nasser Ibrahim Shah Al-Sultan Abdullah Ri’ayatuddin Al-Mustafa Billah Shah.


Pendekatan STI bagi menyelesaikan masalah rakyat dan negara

KUALA LUMPUR, 18 Januari- Kementerian Sains, Teknologi dan Inovasi (MOSTI) menetapkan tujuh fokus utama pada tahun 2023 melalui pendekatan berteraskan komuniti dan kerjasama dalam sains, teknologi dan inovasi (STI) bagi menyelesaikan masalah rakyat dan negara.Menterinya Chang Lih Kang berkata, ia melibatkan pemajuan Model Pembangunan Sistem Pencegahan Ancaman Bencana Alam, Kesihatan dan Bekalan Makanan Negara.Enam lagi fokus lain yang ditetapkan iaitu Pembangunan Sistem Pintar untuk Komuniti Bandar-Luar Bandar Terhubung, pelaksanaan inovasi sosial berteras akar umbi dan teknologi tempatan serta penyelesaian cabaran industri dan kerajaan melalui MYHackathon."Kita akan menggunakan sains dan teknologi untuk membantu negara serta rakyat bagi menyelesaikan masalah kita hadapi. "Tiada makna sekiranya kita memiliki teknologi yangh canggih tetapi tidak dapat menyelesaikan masalah negara atau rakyat," katanya dalam sidang media selepas menyampaikan Majlis Amanat Menteri MOSTI di sini.Pengiktirafan kepada teknologi tempatan di dalam perolehan kerajaan melalui Program MySTI, pembangunan dan pengaplikasian teknologi termaju seperti nanoteknologi dan robotik.Bagi memperkukuh pembangunan bakat sains dan teknologi, MOSTI turut menetapkan Program Upskilling for Deeptech and Futureskills untuk meningkatkan kebolehpasaran tenaga kerja negara.Manakala Program MyTechlympics akan dilaksanakan bagi memupuk minat pelajar dan belia dalam bidang Sains, Teknologi, Kejuruteraan dan Matematik (STEM).


Program Pembekalan Barangan Asas 100 tangani isu kos sara hidup

PETALING JAYA, 18 Januari- Angkatan Koperasi Kebangsaan Malaysia Berhad (ANGKASA) berhasrat untuk meningkatkan lagi sumbanganya di bawah Program Pembekalan Barangan Asas 100 bagi membantu kerajaan menangani isu kos sara hidup.Presiden ANGKASA, Datuk Seri Dr Abdul Fattah menyatakan, gerakan koperasi menyasarkan untuk meningkatkan nilai transaksi di bawah program berkenaan daripada lebih RM12 juta kepada RM300 juta untuk tahun 2023."Diharapkan koperasi ANGKASA dapat membantu rakyat bagi mengatasi masalah kemiskinan selain membela nasib mereka dalam mendepani cabaran ekonomi pada tahun ini."Jadi, selepas ini boleh meningkatkan pendapatan orang ramai melalui gerakan operasi. Dalam masa yang sama peranan Angkasa selama ini dapat membantu kerajaan ke arah mengurangkan kos sara hidup," katanya selepas menerima lawatan rasmi Menteri Pembangunan Usahawan dan Koperasi (KUSKOP), Datuk Ewon Benedick di Wisma Ungku Aziz, Kelana Jaya.


Majikan perlu buat bayaran levi sebelum kenal pasti pekerja asing

PUTRAJAYA, 17 Januari- Majikan yang memperoleh kelulusan bersyarat daripada Kementerian Sumber Manusia (KSM) untuk menggajikan pekerja asing di bawah Pelan Kelonggaran Penggajian Pekerja Asing perlu membuat bayaran levi di Jabatan Imigresen sebelum mengenal pasti pekerja asing di negara sumber.Menteri Dalam Negeri Datuk Seri Saifuddin Nasution Ismail berkata perkara itu adalah antara prosedur yang ditetapkan untuk menggajikan pekerja asing menerusi Pelan Kelonggaran Penggajian Pekerja Asing yang berkuat kuasa bermula Januari hingga 31 Mac ini. “Dengan dokumen kelulusan bersyarat itu, majikan boleh membuat bayaran levi di Jabatan Imigresen Malaysia. Majikan kemudiannya boleh mengenal pasti pekerja asing di negara sumber untuk menjalani saringan kesihatan sebagai prasyarat sebelum pelepasan ke Malaysia,” katanya dalam satu kenyataan Melalui pelan itu, majikan dibenarkan untuk menggaji pekerja asing dari 15 negara sumber berdasarkan kepada kemampuan dan keperluan sebenar majikan, dan dikecualikan daripada melalui prasyarat kelayakan penggajian serta kelayakan kuota.Mesyuarat Khas Pengurusan Pekerja Asing yang dipengerusikan Perdana Menteri Datuk Seri Anwar Ibrahim pada 10 Jan lepas bersetuju mewujudkan Pelan Kelonggaran Penggajian Pekerja Asing itu sebagai langkah memenuhi keperluan tenaga kerja asing, selain melaksanakan semula Program Rekalibrasi Tenaga Kerja.Menteri Sumber Manusia V. Sivakumar hari ini berkata kerajaan akan melaksanakan program Pelan Kelonggaran Penggajian Pekerja Asing bagi lima sektor dan subsektor kritikal iaitu perkilangan, pembinaan, perladangan, pertanian dan perkhidmatan (restoran sahaja). Saifuddin Nasution berkata selepas proses pembayaran levi itu, majikan perlu melengkapkan permohonan Visa Dengan Rujukan (VDR), permohonan Single Entry Visa di luar negara, proses imigresen di pintu masuk antarabangsa, saringan kesihatan pekerja asing dalam negara dan pengeluaran pas lawatan kerja sementara (PLKS).“Selepas pengeluaran PLKS, majikan akan diberi tempoh maksimum enam bulan untuk mematuhi prasyarat yang dikecualikan di peringkat awal seperti pematuhan kepada undang-undang perburuhan dan kriteria kelayakan kuota di bawah KSM serta syarat minimum penggajian di bawah Agensi Kawal Selia,” katanya.

(Menteri Dalam Negeri Datuk Seri Saifuddin Nasution Ismail/BERNAMA)

Bagi memastikan pematuhan terhadap prasyarat berkenaan dalam tempoh yang ditetapkan, Saifuddin Nasution berkata Kementerian Dalam Negeri (KDN) dengan kerjasama KSM akan memperkasakan penguatkuasaan naziran dan inspektorat dalam urusan pengurusan pekerja asing.“Sekiranya didapati majikan melanggar mana-mana peraturan dan undang-undang yang berkuat kuasa, majikan boleh dikenakan tindakan selaras dengan akta-akta yang berkenaan.“Elemen penguatkuasaan naziran dan inspektorat secara bersepadu ini adalah bagi mengimbangi elemen keselamatan dalam kepentingan kita untuk meningkatkan kadar pertumbuhan ekonomi negara,” katanya.Mengenai program Rekalibrasi Tenaga Kerja yang dilaksanakan semula selama setahun, Saifuddin Nasution berkata permohonan program itu boleh dibuat melalui laman web Jabatan Imigresen Malaysia di pautan www.imi.gov.my.Beliau berkata lawatan ke tiga negara sumber utama iaitu Indonesia, Bangladesh dan Nepal akan diadakan dalam masa terdekat bagi membincangkan perihal keselamatan pekerja asing serta berunding berkenaan Pelan Kelonggaran Penggajian Pekerja Asing dan Program Rekalibrasi Tenaga Kerja. -BERNAMA


Kerajaan cadang semak semula undang-undang zaman penjajahan British -Azalina

KUALA LUMPUR, 17 Januari- Malaysia mewarisi pelbagai undang-undang dari zaman penjajahan British dan perlu disemak semula untuk memastikan ia sesuai dengan perkembangan sains, teknologi dan keperluan semasa.Menteri di Jabatan Perdana Menteri (Hal Ehwal Undang-Undang & Reformasi Institusi), Datuk Seri Azalina Othman Said berkata, pihaknya mengadakan pertemuan dengan pihak berkempentingan untuk mengambil kira pandangan dari setiap sudut."Malaysia mewarisi pelbagai undang-undang dari zaman penjajahan British seperti Akta Kontrak 1950, Kanun Keseksaan, Akta Keterangan 1950, Akta Undang-undang Sivil 1956, Akta Fitnah 1957," katanya.Beliau berkata demikian pada Bengkel Reformasi Institusi Menteri di Jabatan Perdana Menteri (Undang-Undang dan Reformasi Institusi) bersama kementerian, Jabatan, pertubuhan masyarakat sivil (CSO) dan badan bukan kerajaan (NGO), di ibu negara. Terminologi dalam undang-undang dapat membentuk persepsi umum sekali gus mempengaruhi tingkah laku masyarakat mengenai sesuatu isu.Jelasnya, jika suatu terminologi perundangan mempunyai konotasi negatif maka ia mungkin menyebabkan stigma dan diskriminasi masyarakat terhadap komuniti tertentu."Cubaan bunuh diri adalah kesalahan jenayah yang diimport oleh penjajah British melalui Kanun Keseksaan India. United Kingdom sudah memansuhkan kesalahan itu pada tahun 1961 namun Seksyen 309 Kanun Keseksaan masih kekal dalam undang-undang kita.

(Menteri di Jabatan Perdana Menteri (Hal Ehwal Undang-Undang & Reformasi Institusi), Datuk Seri Azalina Othman Said)

"Saya berpendapat hukuman jenayah bukan jawapan kepada masalah kesihatan mental. Oleh itu, saya berkomited untuk menyemak semula seksyen 309 Kanun Keseksaan," katanya.Walaupun cadangan untuk memansuhkan hukuman mati mandatori pada sesi parlimen yang akan datang sudah diumumkan, ia bukan bermakna kerajaan tidak memandang serius jenayah berat. Malah, kerajaan mengambil pendekatan yang holistik."Kerajaan kini sedang dalam proses menyemak semula keberkesanan sistem pengadilan jenayah termasuk aspek untuk mengurangkan kadar jenayah berulang, pembaharuan sistem penjara dan polisi hukuman berlandaskan keadilan restoratif."Pendekatan ini juga sejajar dengan sasaran Jabatan Penjara supaya dua pertiga banduan yang layak akan menjalani pemulihan dalam komuniti menjelang tahun 2030," katanya.Sementara itu, tambah beliau, pada era Revolusi Industri 4.0 dan pasca pandemik COVID-19, daya persaingan ekonomi Malaysia perlu dipertingkatkan bukan sahaja dari segi infrastruktur maklumat, tetapi juga kerangka undang-undang.Oleh itu, beliau berkata Akta Profesion Undang-Undang 1976, Akta Jualan Barang 1957, Akta Kontrak 1950 dan Akta Insolvensi 1967 turut akan disemak semula.


'Coklat' RM2 juta bukan untuk Lim Guan Eng

KUALA LUMPUR, 17 Januari- Mahkamah Sesyen, di sini hari ini, diberitahu wang berjumlah RM2 juta yang diberikan kod nama ‘coklat’ yang didakwa diberikan kepada bekas Ketua Menteri Pulau Pinang, Lim Guan Eng, sebenarnya dibayar kepada pihak lain.Peguam, Gobind Singh Deo, yang mewakili Lim, berkata dua saksi pendakwaan iaitu Azli Adam dan Ibrahim Sahari, dalam perbicaraan kes tipu membabitkan ahli perniagaan, G. Gnanaraja, di Mahkamah Sesyen Shah Alam, mengesahkan wang berkenaan diberikan kepada orang lain.Pada Prosiding itu, Gobind meminta mahkamah memainkan dua klip video berhubung keterangan Azli dan Ibrahim di Mahkamah Shah Alam.Peguam itu berkata demikian ketika menyoal saksi pendakwaan kelapan iaitu pegawai penyiasat Jabatan Forensik, Suruhanjaya Pencegahan Rasuah Malaysia (SPRM), Wan Mohd Firdaus Wan Yusof.

(Bekas Ketua Menteri Pulau Pinang, Lim Guan Eng tiba di Mahkamah Kuala Lumpur bagi perbicaraan kes rasuah yang dihadapinya)

Bagaimanapun, permohonon berkenaan dibantah oleh Timbalan Pendakwa Raya, Datuk Wan Shaharuddin Wan Ladin dengan alasan video itu tidak relevan dengan Wan Mohd Firdaus.Hakim Azura Alwi juga mempersoal keperluan memainkan video berkenaan kepada Wan Mohd Firdaus kerana beliau hanya boleh memberi pandangannya berhubung video berkenaan.Gobind kemudian memohon saksi berkenaan mengemukakan salinan perbualan WhatsApp antara Pengarah syarikat Consortium Zenith Construction Sdn Bhd (CZCSB), Datuk Zarul Ahmad Mohd Zulkifli dengan Gnanaraja, pada 17 Ogos 2017 yang dipercayai mempunyai 'bukti' bahawa 'coklat' RM2 juta itu bukan untuk Guan Eng tetapi untuk orang lain.Mahkamah mengarahkan saksi itu mengemukakan salinan perbualan WhatsApp berkenaan pada perbicaraan esok.


Keputusan tentang tiada kekosongan kerusi Parlimen Sabah muktamad

KUALA LUMPUR, 17 Januari- Keputusan tiada pengosongan empat kerusi Parlimen di Sabah yang dimenangi bekas ahli Bersatu atas tiket Gabungan Rakyat Sabah (GRS) pada Pilihan Raya Umum Ke-15 (PRU15) November lepas, adalah muktamad.Yang Dipertua Dewan Rakyat Datuk Johari Abdul berkata segala justifikasi dan alasan berhubung keputusan itu, telah dijelaskan olehnya dalam surat bertarikh 16 Januari yang dihantar kepada Bersatu.“Seperti yang saya dah jawab (dalam surat kepada Bersatu)…itulah dia (keputusan), muktamad. Terpulang kepada Bersatu (untuk rujuk ke mahkamah), mereka ada hak dan boleh menggunakan segala hak mereka,” katanya ringkas ketika dihubungi Bernama hari ini.Terdahulu, Presiden Bersatu Tan Sri Muhyiddin Yassin mempertikaikan keputusan Yang Dipertua Dewan Rakyat untuk tidak mengosongkan empat kerusi Parlimen di Sabah iaitu Papar, Batu Sapi, Ranau serta Sipitang, dan bercadang untuk merujuk perkara itu ke mahkamah.Muhyiddin dalam kenyataan hari ini, mendakwa keputusan dibuat Johari adalah berdasarkan tafsiran Fasal 10.2.3 Perlembagaan parti Bersatu, namun menurutnya Yang Dipertua Dewan Rakyat bukan pihak yang mempunyai kuasa untuk mentafsir perlembagaan parti, justeru terkhilaf dalam membuat tafsiran serta keputusan. Menurut Muhyiddin, dalam surat bertarikh 16 Januari lepas, Johari memberi alasan dengan mentafsir fasal itu, empat Ahli Parlimen berkenaan menjadi ahli langsung GRS pada 27 Oktober 2022 dan mendapati keahlian mereka dalam Bersatu gugur serta-merta pada waktu berkenaan, sebelum mereka bertanding dalam PRU15 pada 19 November 2022.Bagaimanapun, Presiden Bersatu itu berkata fasal berkenaan tidak terpakai kepada empat Ahli Parlimen berkenaan kerana mereka adalah ahli Bersatu dan parti itu adalah pengasas serta parti komponen GRS pada masa itu.

(Yang Dipertua Dewan Rakyat Datuk Johari Abdul/FOTO FAIL BERNAMA)

Justeru beliau yang juga Ahli Parlimen Pagoh itu  berkata, GRS tidak boleh ditafsirkan sebagai ‘parti politik lain’ mengikut semangat dan intipati fasal berkenaan.Isu pengosongan empat kerusi Parlimen itu timbul, selepas bekas Ketua Badan Pimpinan Bersatu Sabah Datuk Seri Hajiji Noor, mengumumkan pemimpin Bersatu Sabah membuat sebulat suara memutuskan untuk keluar daripada parti itu, namun kekal di bawah GRS, pada 10 Disember lepas.Susulan itu, Naib Presiden Bersatu Datuk Seri Dr Ronald Kiandee dalam kenyataan pada 29 Disember berkata parti itu menghantar notis pemakluman kepada Johari, untuk mengesahkan bahawa telah berlakunya kekosongan luar jangka kerusi Parlimen berkenaan, selaras Perkara 49A (3) Perlembagaan Persekutuan.Di dalam notis berkenaan, Ahli Parlimen yang dinamakan ialah Datuk Armizan Mohd Ali (Papar), Khairul Firdaus Akbar Khan (Batu Sapi), Datuk Jonathan Yasin (Ranau) dan Matbali Musah (Sipitang). -BERNAMA


Naib Presiden AFC, Saud Abdulaziz meninggal dunia, Agong zahir ucapan takziah

KUALA LUMPUR, 17 Januari- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan rasa simpati dan ucapan takziah kepada keluarga Naib Presiden Konfederasi Bolasepak Asia (AFC) Saud Abdulaziz al-Mohannadi yang meninggal dunia baru-baru ini.Menerusi hantaran dalam Facebook Istana Negara hari ini, Seri Paduka Baginda turut menzahirkan harapan kepada insan tersayang dan keluarga Allahyarham agar sabar, tabah dan cekal dalam suasana sedih dan pilu ini.Al-Sultan Abdullah, bekas Naib Presiden AFC dan ahli Majlis Persekutuan Bolasepak Antarabangsa (FIFA) mengiktiraf legasi dan sumbangan besar Saud Abdulaziz terhadap pembangunan bola sepak di Qatar dan benua Asia.Saud Abdulaziz, yang juga Naib Presiden Persatuan Bolasepak Qatar dan ahli Majlis FIFA meninggal dunia Selasa lepas pada usia 66 tahun.


Pasaran getah ditutup tinggi

KUALA LUMPUR, 17 Januari- Pasaran getah Malaysia terus ditutup tinggi hari ini seiring dengan sentimen positif di pasaran getah serantau dan kelemahan ringgit berbanding dolar AS, kata seorang peniaga. Beliau berkata ringgit rendah apabila para peniaga kekal mengambil pendekatan berhati-hati menjelang mesyuarat Jawatankuasa Dasar Monetari Bank (MPC) Bank Negara Malaysia (BNM) selama dua  hari bermula esok. “Bagaimanapun, kenaikan seterusnya dihadkan oleh penurunan harga minyak mentah susulan pertumbuhan lemah ekonomi China pada 2022,” katanya.

Harga Lembaga Getah Malaysia (LGM) bagi Standard Malaysian Rubber 20 (SMR 20) naik 12 sen kepada 602 sen sekilogram (kg) dan lateks pukal meningkat 3 sen kepada 508 sen sekilogram.Pada 5 petang, harga penutup LGM bagi SMR 20 berada pada 596.5 sen sekilogram manakala lateks pukal pada 510 sen sekilogam. -BERNAMA


Kerajaan kaji perkhidmatan guaman bagi tingkatkan mutu untuk manfaat rakyat

(Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said)

KUALA LUMPUR, 17 Januari- Kerajaan akan mengkaji semula perkhidmatan guaman yang disediakan menerusi Jabatan Bantuan Guaman dan Yayasan Bantuan Guaman Kebangsaan bagi meningkatkan mutu perkhidmatan dan akses kepada keadilan.Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata, Akta Bantuan Guaman 1971 pula akan dipinda sekiranya perlu.Katanya, pihaknya turut mengambil kira untuk mendapatkan bantuan guaman daripada peguam swasta bagi kes-kes tertentu.Azalina berkata, perkhidmatan guaman adalah komponen yang penting untuk menegakkan keadilan.Bagaimanapun, katanya bukan setiap rakyat negara ini dapat menanggung kos guaman."Kita tak boleh meletakkan semua beban kepada Jabatan Bantuan Guaman, …saya ingin melihat kepada struktur di mana sesetengah kes boleh 'outsource' (diberikan) kepada peguam luar."Perkara itu perlu kita kaji dengan mendalam dan sekiranya perlu, Akta Bantuan Guaman 1971 akan dipinda," katanya pada Bengkel Reformasi Institusi Menteri di Jabatan Perdana Menteri (Undang-Undang dan Refomasi Institusi) bersama Kementerian/Jabatan dan CSO/NGO Tahun 2023 di Pusat Timbang Tara Antarabangsa Asia (AIAC), di sini.Sementara itu, Azalina, berkata sebarang perubahan undang-undang yang dilakukan kerajaan sama ada meminda atau memansuhkan sesuatu akta mahupun hukuman, perlu mengambil kira kepentingan dan memberi manfaat kepada rakyat.

(Orang awam mendapatkan khidmat nasihat guaman yang dikendali Jabatan Bantuan Guaman/FOTO FB Jabatan Bantuan Guaman)

Sebarang pindaan bagi mengubah polisi juga perlu berteraskan rakyat dan dinilai secara adil antaranya membabitkan isu pengasingan kuasa Peguam Negara dan Suruhanjaya Pelantikan Kehakiman (JAC)."Antara isu utama bagi kerajaan hari ini adalah melihat kepada isu kesesakan dalam penjara dan moratorium hukuman mati."Perkara itu semua adalah keutamaan tertinggi dan akan dilaksanakan secara berperingkat," katanya.


Had laju jalan persekutuan dikurangkan 10km/j sempena Tahun Baharu Cina

DENGKIL, 17 Januari- Had laju di jalan persekutuan seluruh negara dikurangkan 10 kilometer sejam (km/j) bersempena perayaan Tahun Baharu Cina, bermula pukul 12.01 tengah malam ini hingga 27 Januari.Menteri Kerja Raya, Datuk Seri Alexander Nanta Linggi berkata, had laju jalan persekutuan diturunkan daripada 90 km/j kepada 80 km/j sepanjang tempoh berkenaan.Katanya, langkah itu diambil kerajaan bagi meningkatkan keselamatan dan mengurangkan risiko kemalangan jalan raya yang kerap kali berlaku di musim perayaan.“Ini merupakan antara langkah keselamatan dan pemantauan diambil kerajaan bagi meningkatkan keselamatan serta mengurangkan risiko kemalangan jalan raya yang sering berlaku pada musim perayaan," katanya ketika berucap pada majlis pelancaran Ops Bersepadu dan Kempen Keselamatan Jalan Raya Bersempena Perayaan Tahun Baharu Cina Peringkat Kebangsaan 2023, di sini.Dijangkakan sebanyak 3.8 juta kenderaan berada di atas lebuh raya di seluruh negara sepanjang cuti perayaan Tahun Baharu Cina bermula hujung minggu ini.Operasi tahunan bertemakan 'Pandu Cermat, Sampai Selamat' itu merupakan jalinan kolaborasi strategik kali pertama antara Kementerian Kerja Raya (KKR) dan Kementerian Pengangkutan (MoT).Nanta berkata pihaknya telah mengenal pasti 76 lokasi kerap berlaku kemalangan di jalan persekutuan dan akan terus memantau lokasi berkenaan.Bagi memastikan keselesaan dan keselamatan pengguna di jalan persekutuan, beliau berkata kerajaan telah melaksanakan kerja pembaikan di 53 lokasi kerap berlaku kemalangan (blackspots) melibatkan kos sebanyak RM17.2 juta dan memasang lampu jalan di 40 lokasi dengan kos sebanyak RM4.7 juta pada tahun lepas melalui program Menaiktaraf Infrastruktur Keselamatan Jalan Raya.

(Menteri Kerja Raya, Datuk Seri Alexander Nanta Linggi)

Sementara itu,beliau turut mengambil maklum rungutan pengguna lebuhraya mengenai isu lorong teknologi Identifikasi Frekuensi Radio (RFID)."Ia bukan dibuat sewenang-wenangnya dan sesuka hati kerana ia berdasarkan kajian dan jumlah trafik yang akan menggunakan lorong berkenaan.Sebelum ini, Nanta memsklumkan PLUS Malaysia Berhad (PLUS) akan menambah sebanyak 12 lorong RFID selewat-lewatnya pertengahan April ini bagi keselesaan pengguna.Katanya, ia dipersetujui selepas pertemuan diadakan bersama wakil dari Kumpulan Touch 'n Go Malaysia, Lembaga Lebuhraya Malaysia (LLM) dan PLUS Malaysia susulan isu kesesakan di plaza tol yang menggunakan RFID.


Belanjawan 2023: Laksana 185 inisiatif, KUSKOP mohon RM666 juta

KUALA LUMPUR, 17 Januari- Kementerian Pembangunan Usahawan dan Koperasi (KUSKOP) mohon peruntukan RM666 juta menerusi Belanjawan 2023.

Menterinya, Datuk Ewon Benedick berkata peruntukan tersebut bagi tujuan pelaksanaan lebih 185 inisiatif yang bakal memanfaatkan lebih 500,000 usahawan dan bakal usahawan.Sesi konsultasi akan dilakukan bersama Kementerian Kewangan, selain pihak berkepentingan dalam masa terdekat untuk memperincikan perkara tersebut. "Sebanyak 185 program dan projek kita mahu laksanakan untuk usahawan kita dan semua ini bergantung kepada bajet yang kita terima daripada Kementerian Kewangan, yang kita kemukakan sebanyak RM666 juta untuk membiayai program kita", katanya. Datuk Ewon ditemui pada Majlis Amanat Menteri KUSKOP di ibu negara. Dalam majlis ini, beliau turut melancarkan Pelan Strategik KUSKOP 2023 bertemakan "Berdaya Maju, Transformatif dan Responsif".

(Menteri Pembangunan Usahawan dan Koperasi, Datuk Ewon Benedick)


Misi pembangunan belia dan sukan negara, KBS libatkan semua negeri

(Mesyuarat Penyelarasan Exco Belia dan Sukan Negeri di Putrajaya/Fb KBS)

PUTRAJAYA, 17 Januari- Kementerian Belia dan Sukan (KBS) menyatakan komitmen penuh melibatkan semua negeri dalam misi pembangunan belia dan sukan di negara ini.Menteri Belia dan Sukan, Hannah Yeoh berkata, berdasarkan objektif itu, KBS telah mengadakan kembali Mesyuarat Penyelarasan Exco Belia dan Sukan Negeri, selepas kali terakhir diadakan pada 2018.Beliau berkata, menerusi mesyuarat ini, pihak Kementerian akan dapat mengenal pasti isu-isu semasa yang melibatkan golongan belia dan juga arena sukan di peringkat akar umbi.

(Menteri Belia dan Sukan, Hannah Yeoh)

"Kita hendak koordinasi dan kita hendak penyelarasan berlaku. Selain itu, perjumpaan kerap dan saluran komunikasi yang wujud ini merupakan satu manifestasi dan hala tuju kerajaan persekutuan perpaduan, yang jelas mahukan penglibatan kerajaan negeri bagi membangunkan masa depan Malaysia", katanya.Beliau berkata demikian sebelum mempengerusikan Mesyuarat Penyelarasan Exco Belia dan Sukan Negeri di Putrajaya.Turut hadir, Timbalan Menteri Belia dan Sukan, Adam Adli serta 13 exco belia dan sukan negeri.Tambah Hannah, beliau juga mahu Mesyuarat Penyelarasan ini diadakan sekurang-kurangnya dua kali setahun.


Isytihar harta: PM bincang dengan SPRM, tetapkan parameter telus

(Perdana Menteri, Datuk Seri Anwar Ibrahim)

PUTRAJAYA, 17 Januari- Pengisytiharan aset oleh menteri kabinet perlu dibuat dengan bertanggungjawab dan telus bukan hanya sekadar gimik politik.Perdana Menteri, Datuk Seri Anwar Ibrahim berkata, perbincangan dengan pelbagai agensi termasuk Suruhanjaya Pencegahan Rasuah Malaysia (SPRM) dibuat untuk menjadikan proses pengisytiharan itu lebih telus.“Saya kecewa dengan keadaan kritikal ini. Sekarang melihat angka dalam fail (kewangan), ia mengejutkan saya. Kebanyakan orang tidak memberitahu kebenaran.“Anda berpuas hati, rakyat berpuas hati, masyarakat awam berpuas hati tetapi ia tidak menggambarkan kekayaan sebenar,” katanya dalam sidang media selepas menghadiri Majlis Dialog Belanjawan 2023 di sini.

Justeru, beliau mengajak semua pihak kembali kepada proses yang sebenar supaya apa sahaja yang dilakukan adalah telus dan bukan sekadar gimik politik."Marilah kita tukar ke proses sebenar. Keutamaannya adalah untuk memastikan supaya apa sahaja keputusan mereka buat adalah lebih bertanggungjawab, telus dan bukannya gimik politik,” katanya.


Tiada hajat bina mercu tanda baharu -PM

PUTRAJAYA, 17 Januari- Perdana Menteri Datuk Seri Anwar Ibrahim tidak berhajat untuk membina mercu tanda baharu di bawah pentadbirannya.Beliau yang juga Menteri Kewangan berkata mercu tanda sedia ada seperti Menara Berkembar Petronas (KLCC) dan Menara TRX sudah mencukupi.Sebaliknya pihaknya akan memberi fokus terhadap mewujudkan bandar dan kota contoh dari aspek kebersihan, keindahan serta ruang niaga kepada golongan peniaga menengah."Bawah Anwar, saya tak berhajat buat petanda. "Saya fikir yang perlu adalah keupayaan kota contoh keberishan, keindahan dan ruang niaga, tumpu kepada golongan penjaja dan pengusaha warung," ketika berucap pada Majlis Dialog Belanjawan 2023 bertema ‘Membangun Malaysia Madani’ di sini.

(Perdana Menteri Datuk Seri Anwar Ibrahim)

Katanya, berdasarkan pemerhatiannya melalui pendekatan makan di warung pada setiap Jumaat, Anwar berkata kurang perhatian diberikan kepada golongan PKS dan penjaja."Oleh itu tumpuan membantu sektor itu perlu dalam memastikan rakyat golongan bawah mendapat manfaat dari inisiatif dan pembaharuan," katanya yang turut mengajak syarikat besar dan syarikat berkaitan kerajaan (GLC) untuk bersama menjayakan usaha itu melalui program tanggungjawab sosial korporat (CSR).


Pelajar kolej hilang ketika menjala ikan ditemukan lemas

KEMAMAN, 17 Januari- Seorang pelajar sebuah kolej swasta yang dilaporkan hilang semasa menjala ikan di Sungai Hulu Paka, Dungun, Terengganu petang semalam ditemukan lemas.Ketua Polis Daerah Dungun, Superintenden Baharuddin Abdullah berkata, mayat Muhammad Zuhaily Roslan, 21 tahun ditemukan oleh pasukan mencari dan menyelamat kira-kira pukul 2.15 petang tadi."Mayat tersebut ditemukan di dasar sungai kira-kira 30 meter dari lokasi mangsa dilaporkan hilang," katanya di sini.

(Mayat mangsa dibawak ke bilik autopsi Hospital Dungun untuk tindakan lanjut)

Mayat kemudiannya dibawa ke Hospital Dungun untuk tindakan lanjut.Dalam kejadian kira-kira 3.00 petang semalam, mangsa bersama rakannya, Zul Qarnain Zaim, 21 tahun, dikatakan cuba menyeberangi sungai untuk menjala ikan sebelum dihanyutkan arus.Rakan mangsa yang berjaya menyelamatkan diri naik ke daratan untuk mencari kayu bagi menyelamatkan mangsa, namun gagal selepas mangsa tenggelam ke dasar sungai.


Pelan Kelonggaran Penggajian Pekerja Asing libat lima sektor kritikal

PUTRAJAYA, 17 Januari- Kementerian Sumber Manusia (KSM) bakal melaksanakan Pelan Kelonggaran Penggajian Pekerja Asing.Menteri Sumber Manusia, V Sivakumar berkata, pelan tersebut bertujuan bagi menyegerakan proses permohonan serta kelulusan penggajian pekerja asing di sektor-sektor kritikal.Katanya, ia melibatkan sektor perkilangan, pembinaan, perladangan, pertanian dan perkhidmatan yang terhad hanya kepada restoran."Majikan boleh mengemukakan permohonan penggajian pekerja asing melalui platform Sistem Pengurusan Berpusat Pekerja Asing (FWCMS) di bawah Modul FWe Approval, berkuat kuasa serta-merta."Kementerian Sumber Manusia akan memproses dan memberikan kelulusan permohonan penggajian pekerja asing ini dalam tempoh tiga hari bekerja daripada tarikh permohonan diterima," katanya.Jelas Sivakumar, pengiklanan kekosongan jawatan di portal MyFutureJobs dikecualikan berkuat kuasa serta merta.

Tambah beliau, majikan yang telah membuat permohonan sebelum 17 januari 2023 dimohon untuk mengemukakan permohonan baharu di modul FWe Approval.Ini bagi membolehkan permohonan majikan dipertimbangkan di bawah Pelan Kelonggaran Penggajian Pekerja Asing ini. Sebarang pertanyaan lanjut boleh menghubungi Bahagian Pengurusan Pekerja Migran, Kementerian Sumber Manusia di talian 03-8885 2939/2940.


Daftar Pemilih Tambahan Disember 2022 dibuka untuk semakan

KUALA LUMPUR, 17 Januari- Daftar Pemilih Tambahan Bulan Disember Tahun 2022 (DPT BLN12/2022) yang telah diperaku dan diwartakan, dibuka untuk semakan selama 30 hari mulai hari ini hingga 15 Februari ini.Setiausaha Suruhanjaya Pilihan Raya (SPR) Datuk Ikmalrudin Ishak dalam satu kenyataan berkata, DPT BLN12/2022 itu mengandungi 39,489 nama warganegara yang berumur 18 tahun ke atas bagi tempoh 1 hingga 31 Disember 2022 yang didaftarkan secara automatik sebagai pemilih baharu.Tambahnya , DPT BLN12/2022 ini juga turut membabitkan T13,759 pemilih berdaftar yang bertukar bahagian pilihan raya dan 2,029 orang pemilih bertukar status atau kategori pengundi.katanya, SPR menyediakan lima kaedah semakan iaitu menerusi portal SPR di pautan https://www.spr.gov.my atau https://mysprsemak.spr.gov.my dan portal rasmi Pejabat-Pejabat Pilihan Raya Negeri di pautan http://ppn.spr.gov.my Selain itu, boleh dilakukan menerusi aplikasi dalam talian di https://myspr.spr.gov.my, aplikasi mudah alih MySPR Semak dan hotline SPR di talian 03-88927218.SPR turut menyeru kepada warganegara yang berumur 18 tahun dan ke atas dalam tempoh 1 hingga 31 Disember 2022 dan mana-mana pemilih berdaftar yang telah memohon pertukaran bahagian pilihan raya atau pertukaran status untuk menyemak nama mereka dalam DPT BLN12/2022.

"Sekiranya mendapati nama tidak disenaraikan, mereka boleh membuat tuntutan dengan mengisi borang C melalui aplikasi dalam talian yang disediakan atau hadir ke pejabat pilihan raya negeri yang berkenaan."Manakala pemilih berdaftar di sesuatu bahagian pilihan raya yang membuat semakan dan berhasrat membuat bantahan kemasukan nama pemilih yang membuat pertukaran ke bahagian pilihan rayanya boleh mengisi Borang D dan hadir ke Pejabat Pilihan Raya Negeri yang berkenaan," katanya.


Wang BAP dirompak: Wujud pelanggaran SOP

IPOH, 17 Januari- Terdapat pelanggaran prosedur operasi standard (SOP) sewaktu pengeluaran wang Bantuan Awal Persekolahan (BAP) berjumlah lebih RM100,000 yang dirompak dalam kejadian di Beranang, Selangor semalam.Menteri Pendidikan, Fadhlina Sidek berkata, polis dan Jabatan Pendidikan Negeri (JPN) sedang menyiasat kes tersebut bagi mengenal pasti punca kejadian.Jelas beliau, menurut tatacara pengeluaran wang tunai yang digariskan Kementerian Pendidikan, pengeluaran wang tunai sehingga RM10,000 oleh pengetua atau guru besar hendaklah diiringi dua guru.Sekiranya pengeluaran melebihi RM10,000, pihak sekolah perlu mendapatkan perkhidmatan pengiring daripada polis.“Kami ambil serius kerana kehilangan ini melibatkan jumlah yang cukup besar dan SOP kewangan telah dilanggar, kami ada SOP yang ketat bahawa pengeluaran wang lebih RM10,000 mesti ada pengiring, ini kan pula satu jumlah yang amat besar.Kami sedang menunggu laporan polis dan JPN Selangor, kemudian kami umumkan tindakan yang akan diambil,” katanya selepas melawat Sekolah Kebangsaan Chepor di sini.

Dalam kejadian 10.00 pagi semalam, seorang guru besar berputih mata selepas wang BAP berjumlah RM109,000 yang diperuntukkan untuk sebuah sekolah di Beranang dirompak individu yang memecah tingkap kenderaannya di Semenyih.Menurut Ketua Polis Daerah Kajang ACP Mohd Zaid Hassan, berdasarkan keterangan guru besar terbabit, mangsa yang berpengalaman 10 tahun mengendalikan transaksi pengeluaran wang tidak membuat sebarang permohonan polis pengiring kerana sudah biasa melakukan demikian.


Minggu Perpaduan inisiatif perluas konsep Malaysia Madani di seluruh negara

SEREMBAN, 17 Januari- Pelbagai program menarik akan dirangka dalam usaha memupuk masyarakat bertamadun serta menyemarakkan semangat perpaduan sejajar konsep Malaysia Madani yang diilhamkan Perdana Menteri, Datuk Seri Anwar Ibrahim.Menteri Perpaduan Negara,Datuk Aaron Ago Dagang berkata, sebagai langkah pertama, kementeriannya akan memnganjurkan Minggu Perpaduan yang akan berlangsung di seluruh negara bermula Mei ini."Langkah pertama kita akan laksana program besar-besaran berkonsepkan Malaysia Madani menerusi Minggu Perpaduan yang akan bermula pada Mei ini di Sarawak.Banyak kementerian dan agensi akan terlibat dalam program ini seperti Kementerian Kesihatan, Kementerian Pembangunan Wanita, Keluarga dan Masyarakat  (KPWKM) dan Kementerian Pendidikan yang mempunyai program langsung untuk kesejahteraan rakyat," katanya pada Majlis Amanat Tahun 2023 Bersama Menteri Perpaduan Negara, di Dewan Theatrette, Wisma Negeri, di sini.

(Datuk Aaron Ago Dagang, Menteri Perpaduan Negara)

Sebelum ini, Perdana Menteri, Datuk Seri Anwar Ibrahim mengarahkan semua kementerian membangunkan Malaysia sebagai sebuah Negara Madani.Usaha membentuk masyarakat madani akan diketuai Kementerian Perpaduan Negara yang merangkumi aspek kemampanan, kesejahteraan, daya cipta, nilai hormat, keyakinan dan ihsan.


Tiada pelanggaran undang-undang SHMMP Tahun Baharu Cina di Perak

IPOH, 17 Januari- Tiada pelanggaran undang-undang dikesan sepanjang dua hari pelaksanaan Skim Harga Maksimum Musim Perayaan (SHMMP) Tahun Baru Cina di Perak.Exco Perdagangan Dalam Negeri, Koperasi, Hal Ehwal Pengguna dan Kampung Baru Cina, Woo Kah Leong berkata, ia hasil pemeriksaan yang dijalankan ke atas 298 premis di seluruh negeri.Jelas beliau, pihaknya berpuas hati dengan tahap kepatuhan peniaga terhadap pelaksanaan skim tersebut."Dalam dua hari ini, bilangan pemeriksaan premis adalah 298 dan tiada tindakan, tiada nilai sitaan, tiada kompaun dan bilangan aduan rasmi juga tiada sepanjang dua hari ini.Kami akan pastikan bekalan barangan yang diperlukan di pasaran mencukupi dari semasa ke semasa, jangan lakukan pembelian panik kerana pihak kementerian dan pemborong akan pastikan barangan itu ada," katanya.Kah Leong berkata demikian selepas melakukan pemantauan SHMMP Tahun Baru Cina di sebuah pasar raya di sini.

(Woo Kah Leong, Exco Perdagangan Dalam Negeri, Koperasi, Hal Ehwal Pengguna dan Kampung Baru Cina)

Tambah beliau, pemantauan akan terus dilakukan oleh Kementerian Perdagangan Dalam Negeri dan Kos Sara Hidup (KPDN) Perak bagi memastikan SHMMP Tahun Baharu Cina dipatuhi sepanjang penguatkuasaanya sehingga 29 Januari depan.


Guru besar beri alasan sudah biasa keluar wang tanpa polis pengiring

KAJANG, 17 Januari- Seorang guru besar sebuah sekolah rendah di Beranang dekat sini, yang kehilangan wang bantuan awal persekolahan berjumlah RM109,000 selepas dilarikan individu yang memecah tingkap kenderaannya, memberi alasan sudah biasa mengambil wang bantuan itu tanpa polis pengiring. Ketua Polis Daerah Kajang ACP Mohd Zaid Hassan berkata pihaknya tidak pernah menerima permohonan polis pengiring daripada guru besar berusia 50 tahun itu untuk tujuan transaksi berkenaan. “Berdasarkan keterangan guru besar itu, mangsa yang berpengalaman 10 tahun mengendalikan transaksi pengeluaran wang tidak buat sebarang permohonan polis pengiring.“Sepanjang tempoh 10 tahun itu, mangsa tidak pernah mengalami situasi sedemikian dan bagi saya amat ralat kerana pihak sekolah boleh meminta bantuan polis untuk mengiringi mereka selepas membuat transaksi pengeluaran wang di bank,” katanya. Beliau berkata demikian pada sidang media selepas melancarkan Op Selamat 19/13 sempena Tahun Baharu Cina 2023 peringkat Ibu Pejabat Polis Daerah Kajang di Plaza Tol Kajang Selatan, Lebuhraya Kajang-Seremban (LEKAS), di sini, hari ini.

(Ketua Polis Daerah Kajang ACP Mohd Zaid Hassan/BERNAMA)

Mohd Zaid berkata polis sudah selesai merakam keterangan beberapa individu termasuk guru besar terbabit bagi membantu siasatan. “Kami akan melakukan siasatan secara menyeluruh daripada pelbagai sudut termasuk bagi mengenal pasti jika ada unsur-unsur kecuaian atau penglibatan ‘orang dalam',” katanya.Selain itu, beliau berkata polis juga akan meneliti rakaman kamera litar tertutup di lokasi kejadian bagi mengenal pasti individu yang keluar dan masuk dari bank berkenaan.Semalam, seorang guru besar kehilangan wang bantuan awal persekolahan berjumlah RM109,000 selepas dilarikan individu yang memecah tingkap kenderaannya di Semenyih dekat sini. -BERNAMA


Pelaksanaan Hab KITARecycle bakal diperluas ke seluruh Melaka

(Tapak Hab KITARecycle di Taman Botanikal, Ayer Keroh)

AYER KEROH, 17 Januari- Pelaksanaan Hab KITARecycle akan diperluas ke seluruh negeri Melaka dalam usaha melestari pengurusan sisa melalui amalan kitar semula.  Exco Perumahan, Kerajaan Tempatan dan Alam Sekitar Negeri, Datuk Zaidi Atan berkata, ia sebagai persediaan menjadikan Melaka sebagai sebuah negeri lestari pada tahun 2035. Beliau berkata, projek ini bagi mengubah dan mendidik masyarakat di negeri itu dalam mengurus sampah dengan betul.  Katanya, tapak projek Hab KITARecycle pertama terletak bawah pentadbiran Majlis Perbandaran Hang Tuah Jaya (MPHTJ) dijangka mula beroperasi Mac depan.  Tambahnya, fasiliti Hab KITARecycle ini merangkumi tiga komponen utama iaitu Pusat Pandu Lalu KITARecycle, Pusat Komunikasi, Pendidikan dan Kesedaran Awam (CEPA) dan Kenderaam Bergerak KITARecycle.  Terdahulu, beliau merasmikan program penyerahan Tapak Hab KITARecycle di Taman Botanikal, Ayer Keroh.  Katanya, Pusat Pandu Lalu KITARecycle dilaksana di Taman Botanikal, Ayer Keroh, Pusat Komunikasi, Pendidikan dan Kesedaran Awam (CEPA), di ruang legar Melaka Mall dan Kenderaan Bergerak KITARecycle akan menjelajah ke seluruh negeri itu.

(Datuk Zaidi Atan berucap pada program penyerahan Tapak Hab KITARecycle di Taman Botanikal, Ayer Keroh)


Pelantikan ahli Majlis PBT dan Ketua Kampung di Perak dimuktamadkan dalam masa terdekat

IPOH, 17 Januari-Proses pelantikan Ahli Majlis Pihak Berkuasa Tempatan (PBT) & Ketua-ketua Kampung di Perak yang baharu akan diselesaikan dalam masa terdekat. Menteri Besar, Datuk Seri Saarani Mohamad berkata, semua pemegang jawatan Ahli Majlis PBT dan Ketua Kampung sebelum ini telah ditamatkan perkhidmatan pada 31 Disember 2022 Jelas beliau, perkara tersebut akan diuruskan Exco Perumahan & Kerajaan Tempatan Sandrea Ng Shy Ching dan senarai nama terbabit akan dibawa ke Exco Kerajaan Negeri untuk kelulusan. "Pelantikan baru perlu dibuat kerana ahli-ahli majlis ini datang daripada wakil parti pemerintah. Jadi kita perlu duduk semeja bagi capai persetujuan bagi melantik wakil-wakil parti pemerintah di semua 15 PBT", ujar beliau ketika ditemui menghadiri Majlis Pecah Tanah Projek Perumahan Lahat Eco City.  Majlis dirasmikan oleh Duli Yang Amat Mulia (DYAM) Raja Di Hilir Perak, Raja Iskandar Dzulkarnain Ibni Almarhum Sultan Idris A'fifullah Shah.Tambah Saarani, pelantikan ketua-ketua kampung pula akan dibuat sejurus mendapat format yang bakal dikeluarkan Kementerian Kemajuan Desa & Wilayah.

(Majlis Pecah Tanah Projek Perumahan Lahat Eco City/ FOTO RTM)


444 aduan berkaitan media baharu diterima setakat ini -Fahmi

(Fahmi Fadzil (tengah) pada sidang media selepas majlis pelancaran Ulang Tahun ke-10 Klik Dengan Bijak di Suruhanjaya Komunikasi dan Multimedia Malaysia (MCMC) hari ini)

CYBERJAYA, 17 Januari- Sebanyak 444 aduan berkaitan media baharu diterima Suruhanjaya Komunikasi dan Multimedia Malaysia (MCMC) setakat pertengahan bulan ini.Menteri Komunikasi dan Digital, Fahmi Fadzil, menyifatkan jumlah itu membimbangkan.Beliau berkata, MCMC kini bertindak proaktif merancang untuk memperkasa program dan aktiviti berkaitan penularan maklumat palsu, tuturan kebencian danpenipuan dalam talian. Inisiatif Klik Dengan Bijak (KDB) yang dibangunkan sejak 2012 juga akan dipertingkat untuk meluaskan capaian audiens kepada pelbagai peringkat umur dan latar belakang."Saya lihat mungkin kita perlu kembang luaskan lagi terutama di kawasan luar bandar, apabila dapat capaian internet kita mahu pastikan mereka tidak terdedah kepada jenayah scam (penipuan dalam talian)."Ini selaras usaha manyediakan prasarana dan dalam masa sama menunjukkan cara terbaik menggunakan prasarana dengan bijak," katanya ketika berucap melancarkan Ulang Tahun ke-10 Klik Dengan Bijak (KDB) pada Selasa.Turut hadir ialah Timbalan Menteri Komunikasi dan Digital, Teo Nie Ching, Ketua Setiausaha Kementerian Komunikasi dan Digital, Datuk Seri Mohammad Mentek dan Pengerusi Interim MCMC, Datuk Muhammad Azmi Mohd Zain.Fahmi berkata, beliau memberi sokongan penuh terhadap inisiatif KDB dengan matlamat memberi kesedaran serta pendidikan kepada orang ramai mengenai penggunaan Internet yang positif, produktif dan bertanggungjawab.

(Menteri Komunikasi dan Digital, Fahmi Fadzil bersama Timbalannya, Teo Nie Ching dan Ketua Setiausaha Kementerian Komunikasi dan Digital, Datuk Seri Mohammad Mentek semasa Majlis Pelancaran Ulang Tahun ke-10 Klik Dengan Bijak di MCMC/RTM)

Fahmi turut menyarankan MCMC untuk menggunakan maklumat daripada orang ramai bagi menambah baik inisiatif berkenaan selaras perkembangan semasa."Kita mungkin perlu sedikit anjakan, audiens kita juga merupakan aktivis kita...jadi maklumat itu tidak disimpan untuk kegunaan mereka tetapi mereka secara aktif sampaikan kepada lain."Mungkin dari segi ini, saya ingin bincang dengan MCMC...terutama dengan sekolah-sekolah, institut pengajian tinggi awam dan swasta kerana mereka golongan yang ramai sertai ekonomi digital yang sedang kita bangunkan,” katanya.


Gangguan bekalan air di Kuala Muda, bantu kerja pemadaman kebakaran kilang

KUALA MUDA, 17 Januari- Sebanyak 30,200 akaun pengguna di daerah Kuala Muda, Kedah mengalami gangguan bekalan air bermula pukul 11.00 pagi tadi.Ia bagi membantu penyaluran bekalan air untuk kerja-kerja pemadaman kebakaran kilang memproses kertas di kawasan perindustrian Perbadanan Kemajuan Negeri Kedah PNKK Taman Ria Jaya. Syarikat Air Darul Aman Sdn Bhd SADA dalam satu kenyataan memaklumkan antara kawasan yang terjejas termasuk Hospital Sultan Abdul Halim HSAH, Mahkamah Sungai Petani, serta Balai Bomba dan Penyelamat Amanjaya.Turut terjejas, kawasan perindustrian PKNK, Industri Halal Park, pejabat– pejabat kerajaan dan puluhan taman perumahan di kawasan berdekatan. Menurut SADA gangguan kecemasan gangguan bekalan air itu juga bertujuan peningkatan paras tangki air bagi sistem agihan semula bekalan air selesai.

(Bomba melakukan kerja pemadaman kebakaran membabitkan sebuah kilang memporses kertas di kawasan perindustrian PNKK Taman Ria Jaya)


MOT bersama KKR lancar Ops Sepadu dan Kempen Keselamatan Jalan Raya sempena TBC

(Anthony Loke dan Datuk Sri Alexander Nanta Linggi bersama-sama merasmikan Ops Bersepadu & Kempen Keselamatan Jalan Raya Peringkat Kebangsaan Tahun 2023)

DENGKIL, 17 Januari- Kementerian Pengangkutan (MOT) bersama- sama Kementerian Kerja Raya (KKR) telah melancarkan Ops Bersepadu & Kempen Keselamatan Jalan Raya Peringkat Kebangsaan Tahun 2023 bersempena perayaan Tahun Baharu Cina  Mengekalkan tema yang sama iaitu “Pandu Cermat, Sampai Selamat”, Ops Bersepadu dan kempen tersebut akan bermula esok sehingga 28 Januari ini.  Kerjasama tersebut melibatkan kesemua agensi dibawah MOT dan KKR.  Sebanyak empat teras utama ditekankan dalam Ops kali ini iaitu Pendidikan Dan Advokasi, Penguatkuasaan, Pencegahan dan Pemantauan Serta Penilaian.  Sejajar dengan teras tersebut, seramai 2,000 orang anggota penguatkuasa JPJ akan ditugaskan dalam Ops Tahun Baharu Cina pada tahun ini.  Antara inisiatif yang dilaksanakan oleh JPJ adalah kaedah penyamaran sebagai penumpang bas ekspres, pemantauan melalui Enforcement Based Station (EBS) di 14 lokasi tumpuan sepanjang lebuh raya, pelaksanaan Perception Of Being Caught (POBC), dan Ops Khas Motosikal.  Sementara itu,KKR sudah mengenal pasti 76 lokasi kerap berlaku kemalangan (blackspots) melalui Program Menaik Taraf Infrastruktur Keselamatan Jalan Raya. Pada tahun 2022, sebanyak 53 lokasi blackspots telah dibaik pulih, dengan kos berjumlah RM17.2 juta. Manakala, 40 lokasi berisiko berlaku kemalangan akibat jalan gelap telah dipasang lampu jalan, dengan kos berjumlah RM4.7 juta.

(Sidang media MOT dan KKR selepas pelancaran Ops Bersepadu & Kempen Keselamatan Jalan Raya Peringkat Kebangsaan Tahun 2023)


PDRM guna Strategi 'lerai kepala air' tangani aliran trafik perlahan ketika TBC

KUALA LUMPUR, 17 Januari-Aliran trafik perlahan yang dijangka berlaku akibat pertambahan kenderaan pada cuti Tahun Baharu Cina (TBC) akan ditangani polis menerusi strategi 'lerai kepala air'.Pendekatan akan diguna pakai di beberapa lokasi yang dijangka berlaku kesesakan.Menurut Ketua Penolong Pengarah Penguatkuasaan Jabatan Siasatan dan Penguatkuasaan Trafik Bukit Aman , Superintenden Dr Bakri Zainal Abidin.. jumlah kenderaan yang banyak di beberapa kawasan akan dialih bagi tujuan penyuraian trafik."Contohnya katakan pemandu menghampiri Tol Slim River hampir 7 atau 8 kilometer, kita (polis) akan menyuraikan aliran trafik itu ke Plaza tol Tanjung Malim dan Sungkai. Apabila kita berjaya surai 'kepala air' ini,ia akan berlaku kelompongan besar. Jadi kita akan gunakan untuk suraikan kenderaan yang tersekat pada masa itu", ujarnya ditemui selepas menjadi tetamu Program Selamat Pagi Malaysia. Dalam pada itu, polis mengingatkan pengguna jalan raya untuk tidak menimbulkan provokasi ketika berdepan keadaan trafik tidak diingini."Apabila kita membudayakan peraturan dan pemikiran berada pada satu tahap yang baik, kita tidak menimbulkan provokasi kepada pengguna jalan raya yang lain", katanya kepada RTM.Ujar Dr Bakri provokasi yang tercetus akan memberi impak berganda kepada pengguna jalan raya yang lain.

(Ketua Penolong Pengarah Penguatkuasaan Jabatan Siasatan dan Penguatkuasaan Trafik Bukit Aman, Superintenden Dr Bakri Zainal Abidin)


240 individu terima darjah kebesaran, pingat sempena keputeraan Sultan Kedah ke-80

ALOR SETAR, 17 Januari- Seramai 240 individu menerima anugerah sempena Istiadat Penganugerahan Darjah-Darjah, Bintang-Bintang dan Pingat-Pingat Kebesaran sempena Sambutan Ulang Tahun Hari Keputeraan Sultan Kedah ke-80.Istiadat penganugerahan darjah-darjah, bintang-bintang dan pingat-pingat kebesaran disempurnakan oleh Tunku Mahkota Kedah, Tunku Shazuddin Ariff Sultan Sallehuddin di Balairung Seri Besar, Istana Anak Bukit, Alor Setar, pagi tadi.Berangkat sama, Tunku Puan Mahkota Kedah, Che Puan Nur Julie Ariff.Seramai 110 orang Penerima Darjah-Darjah, Bintang-Bintang dan Pingat-Pingat Kebesaran bagi Tahun 2021.Daripada jumlah itu, 3 orang menerima Ahli Cemerlang Semangat Jerai Kedah (ASK) termasuk pemain badminton kebangsaan, Lee Zii Jia dan Pearly Tan Koong Le; dan 29 orang menerima Bintang Kebaktian Masyarakat (BKM) termasuk dua petugas media iaitu Presiden Kelab Media Elit Kedah, Kumaran Rajamoney dan Roslinda Hashim. Bagaimanapun, Zii Jia dan Pearly Tan tidak hadir pada istiadat tersebut.Selain itu, 41 orang menerima Pingat Jasa Kebaktian (PJK); 22 orang menerima Pingat Perkhidmatan Cemerlang Kedah (PCK); dan 15 orang menerima Pingat Perkhidmatan Lama (PPL).Sementara itu, 130 orang Penerima Darjah-Darjah, Bintang-Bintang dan Pingat-Pingat Kebesaran bagi Tahun 2022.Daripada jumlah itu, 41 orang menerima BKM, 4 orang menerima ASK, 26 orang menerima PJK, 41 orang menerima PCK, dan 18 orang menerima PPL.Hadir sama, Menteri Besar Kedah, Datuk Seri Muhammad Sanusi Md. Nor, dan Setiausaha Kerajaan Negeri Kedah, Datuk Norizan Khazali.

(Istiadat Penganugerahan Darjah-Darjah, Bintang-Bintang dan Pingat-Pingat Kebesaran sempena Sambutan Ulang Tahun Hari Keputeraan Sultan Kedah Ke-80/FOTO RTM)


Patuh SOP, pengunjung karnival MATHAF disediakan pelitup muka

(Pengunjung karnival diberikan pelitup muka secara percuma)

BANGI, 17 Januari- Golongan peniaga dan pengunjung dinasihatkan supaya terus mematuhi prosedur operasi standard (SOP) yang ditetapkan.Walaupun kes harian COVID-19 di negara terkawal, tetapi apabila peniaga dan pengunjung berkumpul di mana-mana pasar atau karnival, SOP tetap harus diutamakan bagi mengelakkan penularan jangkitan.Jelas penganjur karnival Malaysia-Thailand Food Festival, MATHAF, Alias Mohd Nazri, walaupun penganjuran karnival atau bazar memberikan impak positif kepada ekonomi negara dalam masa sama, kesihatan dan keselamatan perlu dijaga.Pada masa sama, pengunjung ke karnival tersebut juga telah diberikan pelitup muka sebelum membeli."Kami mengedarkan pelitup separuh muka kepada pengunjung-pengunjung yang hadir dan kami berharap mereka dapat mengikuti arahan KKM dan supaya kita dapat membanteras penularan COVID-19 yang ada di negara kita sekarang ini,"katanya.Karnival MATHAF yang diadakan di Bangi bermula 13 hingga 22 Januari mengumpulkan lebih 50 peniaga kecil tempatan dengan sasaran 100,000 pengunjung.

(Penganjur karnival Malaysia-Thailand Food Festival, MATHAF, Alias Mohd Nazri)


Anggota Bomba melecur dihempap timbunan kertas, kilang kitar semula terbakar

SUNGAI PETANI, 17 Januari-Seorang anggota bomba melecur pada anggota badan dalam kebakaran sebuah kilang kitar semula kertas di kawasan perindustrian Taman Ria Jaya, disini pagi tadi.Penolong Penguasa Bomba Jabatan Bomba dan Penyelamat Malaysia Negeri Kedah JBPM Azhari Abdullah berkata anggota bomba terbabit dihantar menerima rawatan di Hospital Sultan Abdul Halim, Sungai Petani.Katanya setakat pukul 8.00 pagi tadi usaha memadamkan kebakaran membabitkan dua buah unit bangunan kilang itu giat dilakukanKepulan besar asap hitam akibat kebakaran itu dilaporkan dapat dilihat kira-kira sejauh 5 kilometer dalam kebakaran yang dilaporkan kira-kira 5.18 pagi menerusi pusat panggilan MERS999.Kerja-kerja pemadaman melibatkan enam jentera termasuk jentera tangki air dan satu unit Rapid Intervention Motocycle RIMOperasi diketuai seorang pegawai, 29 anggota dari Balai Bomba dan Penyelamat BBP Amanjaya dan BBP Sungai Petani serta 19 keanggotan Pasukan Bomba Sukarela PBS dari PBS Semeling, Sungai Petani, Bedong dan Merbok.

(Kebakaran di kilang kitar semula di Sungai Petani awal pagi tadi/FOTO RTM)


UMNO Terengganu fail petisyen batal keputusan PRU-15 di tiga kerusi Parlimen

KUALA LUMPUR, 17 Januari-Badan Perhubungan UMNO Terengganu memfailkan petisyen untuk membatalkan keputusan Pilihan Raya Umum Ke-15 bagi kawasan Parlimen Kuala Terengganu, Marang dan Kemaman.Pengerusinya, Datuk Seri Ahmad Said berkata, petisyen difailkan atas dakwaan PAS telah menyogok pengundi dengan mengagihkan wang bantuan yang diberikan kerajaan negeri pada 15 hingga 17 November 2022."Mereka (Pengundi) mendapat duit termasuk I Pencen. Diberi RM600 sekaligus semasa pilihan raya, sedangkan mereka sepatutnya menerima RM50 sebulan", ujarnya.Menurut Peguam Amin Othman, yang mewakili Barisan Nasional sebagai pempetisyen berkata, ia difailkan di Mahkamah Tinggi Terengganu pada 3 Januari lalu."Asas kepada petisyen pilihanraya ini adalah bersandarkan dakwaan rasuah yang berlaku semasa tempoh berkempen dan semasa hari mengundi yang mana kami telah pun menghantar ketiga-tiga petisyen ini kepada ketiga-tiga responden iaitu calon yang menang", katanya pada sidang media berkaitan petisyen itu di Ibu Pejabat Umno di Menara Datuk Onn di sini semalam.Pada PRU15, Datuk Seri Ahmad Said yang mewakili Barisan Nasional (BN) yang bertanding di kerusi Parlimen Kemaman tewas kepada calon Pas, Che Alias Hamid yang menang majoriti 27,179 undi.Parlimen Marang pula dimenangi Presiden Pas, Tan Sri Abdul Hadi Awang dengan majoriti 41,729 undi dalam pertandingan empat penjuru.Parlimen Kuala Terengganu pula kekal disandang Pas apabila calonnya, Datuk Amzad Hashim memperoleh majoriti 40,907 undi menewaskan tiga pencabar lain.

(Pengerusi Perhubungan UMNO Terengganu, Datuk Seri Ahmad Said/FOTO RTM)


Polis berkas tiga lelaki menyamar sebagai pegawai KKM

SERDANG, 16 Januari - Mengaut keuntungan puluhan ribu ringgit dengan menyamar sebagai pegawai Kementerian Kesihatan Malaysia (KKM).Ia antara tindakan tiga lelaki tempatan yang dipercayai menjalankan pemerasan melibatkan beberapa premis kesihatan dan kecantikan tidak berlesen di sekitar kawasan Lembah Klang. Kegiatan yang dijalankan sejak September tahun lalu, dipercayai didalangi seorang individu tempatan yang mempunyai asas berkaitan perundangan melibatkan kesihatan dan kecantikan.Bagaimana pun, kegiatan ketiga-tiga suspek telah diberkas sepasukan anggota polis di sebuah pusat kecantikan di Bandar Puteri, Puchong pada Khamis lalu.Menurut Ketua Polis Daerah Serdang, Asisten Komisioner A. A. Anbalagan, ketiga-tiga suspek merupakan lelaki tempatan berumur lingkungan 38 hingga 48 tahun.

(Ketua Polis Daerah Serdang, Asisten Komisioner A. A. Anbalagan menunjukkan baju yang digunakantiga lelaki yang menyamar sebagai pegawai KKM)

Menurutnya, kesemua suspek ditahan berdasarkan hasil maklumat dan risikan yang dijalankan Bahagian Siasatan Jenayah IPD Serdang dan Balai Polis Seri Kembangan."Berkelulusan tinggi, dia telah mengkaji akta perubatan dan mengetahui segala selok-belok dalam KKM, menyebabkan lebih mudah mangsa-mangsa mempercayai bahawa mereka ini dari Kementerian Kesihatan Malaysia, tambahan pula mereka menyamar dengan baju, 'vest' yang seumpama yang boleh dipercayai bahawa mereka ini adalah daripada pihak Kementerian Kesihatan, jadi di sini lah premis, tuan punya premis yang menjalankan salon kecantikan akan mempercayai bahawa mereka daripada KKM dan seterusnya mereka akan 'deal' atau membayar kerana takut diambil tindakan," kata beliau pada sidang media di Ibu Pejabat Polis Daerah (IPD) Serdang, di sini.Kesemua suspek direman empat hari untuk siasatan lanjut.Suspek juga ditahan di bawah Seksyen 385 Kanun Keseksaan iaitu melakukan pemerasan dan Seksyen 170 Kanun Keseksaan iaitu menyamar sebagai penjawat awam.


171,000 kenderaan dijangka guna Lebuhraya Kuala Lumpur-Karak

GOMBAK, 16 Januari- Polis Selangor menjangkakan enam lokasi utama iaitu membabitkan daerah Sabak Bernam, Klang Utara, Kuala Selangor, Ampang Jaya, Ulu Selangor dan Gombak akan mengalami kesesakan berikutan warga Lembah Klang mula bercuti panjang sempena sambutan Tahun Baharu Cina pada Ahad ini.Menurut Pemangku Ketua Polis Selangor, Datuk S Sasikala Devi Subramaniam, pihaknya menggerakkan seramai 828 pegawai dan anggota polis bagi melancarkan aliran lalu lintas sekaligus mengurangkan kemalangan sepanjang tempoh perayaan tersebut."Aliran trafik di Lebuhraya Kuala Lumpur-Karak dijangka mengalami kesesakan kerana sebanyak 171,000 kenderaan dijangka menggunakan laluan itu bermula Jumaat ini," katanya kepada pemberita di sini.Dalam pada itu, beliau turut menasihati pengguna jalan raya agar sentiasa berhati-hati serta merancang perjalanan sepanjang musim perayaan ini.Mengulas mengenai kadar kemalangan, jelas beliau kemalangan di negeri ini menurun apabila 2,810 kemalangan direkodkan semasa Ops Selamat Tahun Baru Cina pada 2022.Berbanding pada tahun 2020 iaitu sebanyak 4,184 kemalangan direkodkan dengan mencatatkan 21 kemalangan maut dalam tempoh perayaan yang sama tahun lalu berbanding 22 kemalangan maut direkodkan pada 2020.


JKDM Kelantan patahkan cubaan seludup lebih 2 juta batang rokok

KOTA BHARU, 16 Januari- Jabatan Kastam Diraja Malaysia (JKDM) Kelantan mematahkan cubaan menyeludup 2,460,000 batang rokok putih dalam serbuan di sebuah rumah di Kampung Pulai, Gua Musang, semalam.  Dalam serbuan pukul 2.20 petang pihaknya merampas rokok seludup bernilai lebih RM1.8 juta termasuk cukai itu.Pengarah JKDM Kelantan, Wan Jamal Abdul Salam Wan Long berkata, serbuan dilakukan selepas pihaknya melakukan intipan selama dua minggu. "Serbuan dilakukan di sebuah rumah tanpa nombor yang dijadikan stor. Kedudukan rumah tersorok, sekali gus mengaburi mata pihak berkuasa. Rokok tersebut dibawa masuk ke negeri ini melalui pelabuhan tempatan di pantai barat untuk pasaran tempatan dan luar negeri," katanya ketika ditemui pemberita di sini.Pihaknya sedang mengesan penghuni rumah dan siasatan lanjut masih dijalankan untuk mengetahui sama ada pemilik rokok terbabit dalam penyeludupan atau sebaliknya.  Kes disiasat mengikut Seksyen 135(1)(d) Akta Kastam 1967.

(Kes disiasat mengikut Seksyen 135(1)(d) Akta Kastam 1967)


Pengeluaran KWSP, nasib pencarum perlu dipertimbang, kerajaan cari alternatif lain

KUALA LUMPUR, 16 Januari- Nasib dan masa depan pencarum Kumpulan Wang Simpanan Pekerja (KWSP) perlu dipertimbangkan sebelum membenarkan sekali lagi pengeluaran khas.Perdana Menteri berkata, ini kerana kebanyakan pencarum memiliki jumlah simpanan yang sangat kecil dan jika kerajaan membenarkan pengeluaran sekali lagi, ia akan memberikan kesan kepada masa depan pencarum itu sendiri.Justeru tegas Datuk Seri Anwar Ibrahim, adalah lebih baik kerajaan mencari kaedah dan jalan lain yang lebih berkesan bagi membantu rakyat yang terjejas serta kehilangan sumber pendapatan akibat pandemik sebelum ini.

(Perdana Menteri, Datuk Seri Anwar Ibrahim)

"Kalau tengok orang-orang yang simpan KWSP, duit itu sedikit sekali. Jadi saya perlu pertimbang tentang keperluan yang mendesak dan juga masa depan mereka. Terlalu kecil saya semak jumlah yang ada majoriti pencarum itu sangat kecil. Saya bimbang tentang masa depan mereka."Jadi lebih baik kerajaan cari jalan untuk membantu mereka," katanya kepada pemberita selepas menghadiri Majlis Amanat Perdana Menteri bersama Penjawat Awam di Perlis.Semalam, Pertubuhan Aktivis Rakyat Malaysia (Prorakyat) meminta kerajaan supaya mempertimbangkan cadangan pengeluaran wang caruman KWSP sebanyak RM30,000 sebagai langkah penyelesaian jangka pendek supaya rakyat tidak terputus perbelanjaan wang tunai.


Pemerkasaan perpaduan masyarakat berbilang kaum intipati Pemukiman Anggota Menteri Kerajaan Perpaduan

(Menteri Pembangunan Kerajaan Tempatan, Nga Kor Ming)

PUTRAJAYA, 16 Januari - Pemerkasaan perpaduan masyarakat berbilang kaum antara intipati dalam Pemukiman Anggota Menteri Kerajaan Perpaduan yang berlangsung semalam.Ini penting bagi memastikan keharmonian masyarakat terus terbela.Perkara itu dinyatakan Menteri Pembangunan Kerajaan Tempatan, Nga Kor Ming dan jelasnya, hala tuju dan penetapan prestasi utama (KPI) di setiap kementerian turut dibincangkan.

(Menteri Pembangunan Kerajaan Tempatan, Nga Kor Ming melakukan pemeriksaan kawalan kehormat daripada dua pegawai dan 99 anggota lain-lain pangkat pada majlis penganugerahan pangkat Timbalan Kanan Pesuruhjaya Bomba oleh Jabatan Bomba dan Penyelamat Malaysia (JBPM) di Putrajaya)

"Semua menteri diberikan KPI masing-masing dalam tempoh 100 hari. Bagi KPKT, saya hari itu dah umumkan tujuh KPI yang sedang giat dilaksanakan, saya yakin di bawah pengurusan tertinggi kementerian kami akan mampu mencapai sasaran yang telah ditetapkan," kata beliau ketika ditemui selepas majlis penganugerahan pangkat Timbalan Kanan Pesuruhjaya Bomba oleh Jabatan Bomba dan Penyelamat Malaysia (JBPM), di sini hari ini.Sejumlah 27 anggota jemaah menteri dan 10 pegawai kanan kerajaan terlibat dalam Pemukiman Anggota Menteri semalam yang diadakan di Putrajaya.Terdahulu, ahli Parlimen Teluk Intan itu dianugerahkan pangkat Timbalan Kanan Pesuruhjaya Bomba (Kehormat) oleh JBPM yang disempurnakan oleh Ketua Pengarah JBPM, Datuk Seri Mohammad Hamdan Wahid.Beliau kemudiannya turut melakukan tabik hormat dan melakukan pemeriksaan kawalan kehormat daripada dua pegawai dan 99 anggota lain-lain pangkat.


KPKT mohon bajet tambahan RM26.35 juta, demi kesejahteraan rakyat

(Menteri KPKT menyempurnakan Pelancaran Program Kesiapsiagaan Musim Perayaan dan Kempen Keselamatan sempena Tahun Baharu Cina 2023 di Pavilion Bukit Jalil/BERNAMA)

KUALA LUMPUR, 16 Januari- Kementerian Pembangunan Kerajaan Tempatan (KPKT) memohon bajet tambahan sebanyak RM26.35 juta kepada kerajaan demi untuk kesejahteraan dan keselamatan rakyat.Menteri Pembangunan Kerajaan Tempatan, Nga Kor Ming berkata bajet itu diperlukan bagi pengurusan bencana untuk memperoleh aset kritikal dalam meningkatkan kecekapan operasi dan penyelamatan ketika bencana.

"Demi untuk memperlengkapkan lagi peralatan bomba, saya telah berbincang dengan pengurusan tertinggi kementerian. Kementerian akan memohon bajet tambahan sebanyak RM26.35 juta. Saya berdoa agar bajet ini akan dibentangkan pada 24 Februari. "Saya menaruh harapan yang tinggi permohonan bajet tambahan ini, saya yakin akan mendapat kelulusan daripda Kementerian Kewangan", katanya kepada mediaselepas merasmikan Program Kesiapsagaan Musim Perayaan dan Kempen Keselamatan sempena Tahun Baru Cina 2023 di ibu negara. Pada majlis itu beliau mengingatkan orang ramai agar sentiasa berwaspada dan tidak leka khususnya di musim perayaan bagi mengelak berlakunya kerugian harta benda dan nyawa. Turut hadir Pengarah Jabatan Bomba dan Penyelamat Malaysia, Datuk Seri Mohammad Hamdan Wahid.


STR fasa satu, dikreditkan secara berperingkat mulai esok

KUALA LUMPUR, 16 Januari- Pembayaran Sumbangan Tunai Rahmah (STR) fasa satu kepada 8.7 juta golongan B40 bernilai RM1.67 bilion akan dikreditkan ke dalam akaun bank penerima berdaftar secara berperingkat mulai esok.Perdana Menteri, Datuk Seri Anwar Ibrahim ketika mengumumkan perkara itu berkata STR fasa satu itu diawalkan ke Januari berbanding perancangan awal pada Mac ini bagi meringankan beban sara hidup rakyat.Pembayaran STR itu dibuat mengikut kategori penerima dengan empat juta isi rumah masing-masing menerima RM300.00, manakala 1.2 juta warga emas yang tiada pasangan dan 3.5 juta penerima bujang masing-masing menerima RM100.00.Menerusi satu kenyataan Perdana Menteri menjelaskan, Penerima STR di pedalaman termasuk Sabah dan Sarawak yang mempunyai atau tiada akaun bank turut menerima pembayaran ini pada tarikh yang sama.

Datuk Seri Anwar yang juga Menteri Kewangan memaklumkan bagi penerima yang tidak mempunyai akaun bank pula boleh membuat penunaian di Cawangan Bank Simpanan Nasional (BSN) mulai tarikh sama.Semakan status pembayaran akan dibuka mulai esok dan maklumat lanjut berkaitan pembayaran ini boleh dirujuk Soalan Lazim (FAQ) di Portal Rasmi STR melalui pautan https://bantuantunai.hasil.gov.my.STR merupakan penjenamaan semula program bantuan tunai untuk golongan berpendapatan rendah B40 di bawah Kementerian Kewangan yang akan terus ditambah baik.Kerajaan Perpaduan menekankan pendekatan rahmah dalam membela nasib rakyat susah terutamanya golongan rentan dan mudah terjejas.Justeru, jelas Perdana Menteri, kerajaan memperkenalkan konsep Payung Rahmah sebagai induk kepada inisiatif-inisiatif membantu golongan itu dalam mendepani cabaran kos sara hidup.


Pengusaha gagal patuhi SHMMP bakal dikenakan tindakan tegas

BAHAU, 16 Januari- Tindakan tegas akan diambil terhadap mana-mana pengusaha yang gagal mematuhi Skim Harga Maksimum Musim Perayaan (SHMMP) Tahun Baharu Cina 2023. Menurut Exco Kesihatan, Alam Sekitar, Koperasi dan Kepenggunaan, S.Veerapan,  Kementerian Perdagangan Dalam Negeri dan Kos Sara Hidup (KPDN) Negeri Sembilan akan melaksanakan pemantauan ketat melalui pemeriksaan berkala dan penyamaran ke lokasi pilihan bagi memastikan pematuhan SHMMP dilaksanakan. "Saya mengingatkan peniaga untuk mematuhi peraturan- peraturan yang kita tetapkan dibawah SHMMP. Sekiranya mana-mana peniaga gagal mematuhi peraturan ini dan meningkatkan harga barang, tindakan tegas akan diambil terhadap mereka yang  melakukan kesalahan dibawah Akta Kawalan Harga dan Antipencatutan 2011," katanya ketika ditemui di sini. SHMMP Tahun Baharu Cina 2023 dilaksanakan selama 14 hari bermula semalam sehingga 29 Januari ini melibatkan lapan jenis barangan kawalan termasuk ikan bawal putih, udang putih, bawang putih, ubi kentang, kobis bulat dan daging babi.  Orang ramai diminta menyalurkan aduan kepada KPDN jika terdapat kegagalan pematuhan SHMMP oleh mana-mana pengusaha kedai.


Kerajaan bincang susun semula kaedah pelaksanaan, pemberian subsidi telur untuk tingkatkan bekalan di pasaran

(Menteri Pertanian dan Keterjaminan Makanan, Mohamad Sabu bercakap pada sidang media selepas menyampaikan amanat menteri MAFS dengan tema Kemampanan Sektor Agromakanan Negara Teras mengemudi Cabaran Krisis Clobal di Putrajaya)

PUTRAJAYA, 16 Januari - Kerajaan sedang melakukan perbincangan bagi menyusun semula kaedah pelaksanaan dan pemberian subsidi telur dalam usaha meningkatkan jumlah bekalan telur ayam tempatan di pasaran.Menteri Pertanian dan Keterjaminan Makanan (MAFS), Mohamad Sabu berkata, ia dilaksana melibatkan perbincangan beberapa kementerian termasuklah Kementerian Perdagangan Dalam negeri dan Kos Sara Hidup, kementerian Ekonomi dan Kementerian Kewangan.Selain itu, pihaknya turut meneliti dan mengkaji cadangan untuk mengapungkan harga telur dan memberikan subsidi hanya kepada golongan B40.

"Kita juga sedang berbincang termasuk dengan penternak-penternak telur macam mana nak susun semula hal subsidi sama ada diteruskan atau diubah cara supaya kita dapat membanyakkan telur dalam pasaran, kalau berlaku kekurangan macam di Terengganu hari itu kita arahkan FAMA untuk hantar dengan segera jadi kekurangan ketara kurang berlaku, cuma kita harap ia akan lebih naik dalam masa sebulan dua yang akan datang," kata beliau selepas menyampaikan amanat menteri MAFS dengan tema Kemampanan Sektor Agromakanan Negara Teras mengemudi Cabaran Krisis Clobal di Putrajaya. Sementara itu mengulas mengenai langkah kerajaan mengimport telur ayam dari India, Mohamad berkata ia hanya bersifat sementara untuk menampung keperluan semasa pasaran.Ianya boleh dihentikan sekiranya situasi bekalan telur ayam tempatan di pasaran sudah stabil.